Kritické myslenie žiakov je podľa učiteľov dôležité, v praxi to nevidieť

BRATISLAVA. Rozvíjať kritické myslenie u žiakov je podľa učiteľov dôležité. Svoje tvrdenia však často neaplikujú v praxi. Ukázal to prieskum občianskeho združenia Centrum environmentálnej a etickej výchovy Živica realizovaný v spolupráci s agentúrou Focus. Jeho výsledky predstavili na utorkovej tlačovej konferencii. "Prieskum nám ukázal, že učitelia vedia, čo treba učiť a čo je dobré," priblížil spoluzakladateľ Živice Juraj Hipš. Takmer vo všetkých kategóriách sa však prejavil nesúlad s praxou. Podľa Hipša je príčinou nedostatočná príprava na pedagogických fakultách. "Budúcich učiteľov musíme naučiť zručnostiam 21. storočia," zdôraznil. Z prieskumu vyplynulo, že 58 percent učiteľov súhlasí s tým, že základná škola má hlavne sprostredkovať poznatky, pričom nie je až také dôležité chápať súvislosti. Za alarmujúci fakt označili iniciátori prieskumu, že jeden z piatich učiteľov prejavil autoritárske tendencie. Títo učitelia si myslia, že Slovensku by pomohol silný vodca, ktorý by nastolil poriadok aj za cenu obmedzenia niektorých slobôd. Najčastejšími metódami výučby sú podľa prieskumu výklad spred tabule alebo čítanie učiva z knihy či poznámok. "To je jeden z najhorších spôsobov, ako človek získava vedomosti," komentoval situáciu Hipš. Napriek tomu 95 percent učiteľov súhlasilo s tým, že učiť kreatívne znamená robiť hodinu zaujímavejšou. Učitelia vnímajú pozitívne aj prácu v skupinkách, no 58 percent ju na hodinách nepraktizuje. "Práve schopnosť pracovať v tímoch je zamestnávateľmi dnes veľmi vyžadovaná," upozornil na to lektor kritického myslenia na Komenského inštitúte Ondrej Gažovič. Až 93 percent učiteľov v prieskume deklarovalo, že výchova k občianstvu umožňuje formovať vlastné postoje. Vyše polovice z nich, 55 percent, sa stotožňuje s názorom, že učiteľ by mal žiakom sprostredkovať názory a politické postoje k spoločenským otázkam. Na hodinách však diskutuje so žiakmi iba 31 percent z nich. V oblasti profesijného rozvoja pedagógov až 83 percent pedagógov tvrdilo, že sa chce vzdelávať. Podľa prieskumu im chýba spätná väzba. Len zriedka sa na hodine zúčastňujú iní učitelia, ktorí by reflektovali spôsob vyučovania. Väčšina z pedagógov, 65 percent, si navyše myslí, že hospitácie by mal vykonávať len riaditeľ alebo zástupca školy. Gažovič vidí pomoc v mimovládnych organizáciách, ktoré vyškoľujú učiteľov. Preškolený pedagóg však podľa neho často zostáva so svojím prístupom na škole sám. Riešenie daných problémov si preto vyžaduje systémovejšiu zmenu, myslí si. Problémom je aj stále nízky status učiteľa. Do celoslovenského reprezentatívneho prieskumu s názvom "Základné zručnosti pre 21. storočie z pohľadu učiteľov: Tvrdenia vs. realita" sa zapojilo 523 učiteľov druhého stupňa základných škôl. Realizovaný bol koncom júna 2019. Zameriaval sa na témy, ako sú občianstvo, komunikácia a spolupráca, tvorivosť či profesijný rozvoj pedagógov.


Z duálneho vzdelávania musí zmiznúť byrokracia, myslí si Gröhling z SaS

Duálne vzdelávanie podľa Gröhlinga neoslovilo žiakov ani v treťom roku.

BRATISLAVA. Systém duálneho vzdelávania žiakov je nepružný, neoslovil dostatočný počet žiakov stredných odborných škôl ani v treťom roku. Vyhlásil to Branislav Gröhling, poslanec NR SR za stranu Sloboda a Solidarita (SaS). V tomto roku sa do duálneho vzdelávania zapojilo 1 370 prvákov. Vlani to bolo 1 122, pričom pripravených miest bolo až pre 2 700 žiakov. V prvom roku sa do duálneho vzdelávania zapojilo z plánovaných 1 488 len 450 žiakov. „Hoci 1 370 nových prvákov v duálnom vzdelávaní je istý nárast, stále je to veľmi malý počet, konkrétne necelé štyri percentá z celkového počtu prvákov stredných odborných škôl. Tých je aktuálne 36 873,“ podotkol B. Gröhling. Z duálneho vzdelávania potrebujeme podľa tímlídra SaS pre školstvo odstrániť nadbytočnú byrokraciu, umožniť vstup do duálneho vzdelávania aj v druhom či treťom ročníku, podporiť zapojenie malých a stredných podnikov a zrušiť systém znižovania normatívov na žiaka v duálnom vzdelávaní. „Ak by sa zaviedli tieto zmeny, je šanca, že duálne vzdelávanie sa ešte rozbehne. Zároveň platí, že zavedenie duálneho vzdelávania prinieslo len nepatrné výsledky v porovnaní s množstvom peňazí a energie, ktoré sa do tohto projektu investovali. Je to vizitka toho, akým spôsobom náš štát pristupuje k odbornému školstvu a ku školstvu všeobecne,“ uzavrel Branislav Gröhling.


S farmárom Oravcom komunikujeme písomne, tvrdí šéf platobnej agentúry

Oravec chcel nahliadnuť do spisov spoločnosti Esin, s ktorou je v spore.

BRATISLAVA. Pôdohospodárska platobná agentúra (PPA) vedie s agropodnikateľom Františkom Oravcom písomnú komunikáciu v zmysle legislatívy, čakáme od neho odpovede. Povedal to v pondelok pre TASR generálny riaditeľ agentúry Juraj Kožuch s tým, že podnikateľ často obštruuje vlastné konanie. "Súvisí to asi s tým, že pokiaľ Oravec obštruuje vlastné konanie, môže o ňom hovoriť," doplnil šéf PPA. Ako príklad uviedol, že farmár dostal 20. februára 2019 výzvu na doloženie dokumentov s termínom 26. marca. "Poslal 25. marca 'koníčky' do Bratislavy a 26. marca nám oznámil, že termín nestíha z objektívnych dôvodov. My sme mu vyhoveli, dali sme mu ďalší termín 20. apríla, ak sa nemýlim. A pred Veľkou nocou prišiel stanovať," pripomenul generálny riaditeľ stanovanie agropodnikateľa a jeho podporovateľov v apríli pred budovou PPA v Bratislave s tým, nech si každý urobí vlastný názor. "Pokiaľ bude rozhodnutie právoplatné, vtedy sa k tomu vyjadríme, a myslím si, že budete všetci prekvapení," uviedol generálny riaditeľ PPA. Na riešenie podnikateľského konfliktu dvoch firiem, z ktorých jedna je Oravcova, využívajú PPA, čo je podľa Kožucha nesprávne, ale agentúra s tým bojuje. Ďalej uviedol, že agropodnikateľ v lete 2018 podal prvý raz žiadosť o nahliadnutie do spisu. V tom čase však nebol podľa Kožucha účastníkom konania, pretože žiadateľkou bola Oravcova dcéra. "Výčitku od Generálnej prokuratúry (GP) SR, že sme mali ísť formou rozhodnutia, sme napravili. Vec sme prerokovali na porade vedenia, informovali sme GP SR o všetkých krokoch. Rozhodnutie bolo zo strany ministerstva zrušené, vydali sme nové. Administratívne, po stránke hmotnej, platobná agentúra nijakým spôsobom nepochybila," konštatoval. Podľa Kožucha počas ústneho pojednávania mal Oravec komentovať situáciu tak, že generálneho riaditeľa klamú vlastní zamestnanci. "A potom vonku povie, ako ja pracujem pre mafiánsky štát. Pán Oravec by si mal ozrejmiť pojmy a dojmy. PPA stále koná v súlade s legislatívou," konštatoval a tým, že to ukazujú výsledky. "Neexistuje dokonalý štátny úrad, tak ako neexistuje dokonalý podnikateľ, dokonalý žiadateľ. Takéto posudzovanie zo strany žiadateľa je nenáležité, pretože vytvára tlak na PPA a kolegovia sa potom obávajú často aj o vlastnú bezpečnosť," povedal Kožuch. Skupina farmárov, medzi nimi aj Oravec, nahliadla 30. apríla do spisu firiem patriacich do spoločnosti Esin Group. Termín tohto úkonu určila PPA. Agropodnikateľ Oravec je v spore s touto spoločnosťou. Nespokojní agropodnikatelia, ktorí Oravca podporujú, kritizovali postup PPA v súvislosti s jeho možnosťou nahliadnuť do spisu tejto firmy. Dôvodom malo byť podľa Oravca to, že agentúra údajne kryje subvenčné podvody. Esin Group odkúpila poľnohospodársky podnik od košickej rodiny Hudákovcov. Pozostával z firiem Agro-Valaliky a Mold-Trade. Tieto firmy hospodária na 8000 hektároch pôdy.


Zelený vzdelávací fond sa osvedčil. Envirorezort čoskoro ohlási tretí ročník

BRATISLAVA. Podporovať kvalitné projekty občianskych združení, neziskových organizácií či nadácií zameraných na environmentálnu výchovu, vzdelávanie a osvetu. To je hlavným cieľom Zeleného vzdelávacieho fondu, ktorý zriadilo Ministerstvo životného prostredia SR (MŽP) pred dvomi rokmi. Pri tejto príležitosti sa v piatok v Bratislave začala výročná konferencia, počas ktorej zástupcovia envirorezortu, donorov a tretieho sektora zhodnotia nateraz dva ukončené ročníky. Zelený rezort už teraz plánuje vyhlásiť tretí ročník začiatkom októbra. Agentúru SITA o tom informoval hovorca envirorezortu Tomáš Ferenčák.Prostredníctvom Zeleného vzdelávacieho fondu envirorezort už podporil sumou 313-tisíc eur viac ako 50 menších, no nemenej dôležitých projektov tretieho sektora, ktoré by inak nebolo možné podporiť z európskych zdrojov. „Na ministerstve si uvedomujeme, že na ceste k trvalej udržateľnosti má vzdelávanie absolútne prioritné miesto. Práve kvalitná environmentálna výchova a vzdelávanie pre udržateľný rozvoj sú kľúčové pre zelenú budúcnosť Slovenka,“ podotkol štátny tajomník ministerstva životného prostredia Norbert Kurilla. Podporené projekty neformálnej environmentálnej výchovy nielenže zvyšujú environmentálne povedomie, ale budujú aj aktívny prístup k životnému prostrediu. Ich účelom je vychovať človeka, ktorý vie myslieť systematicky a chápať javy komplexne a v súvislostiach. Vďaka tomu je predvídavý a schopný posúdiť dôsledky svojho konania na životné prostredie. Ako ďalej uviedol Ferenčák, záujem o takýto druh podpory neformálneho environmentálneho vzdelávania naďalej pretrváva. Ministerstvo životného prostredia preto začiatkom októbra spustí v poradí už tretí ročník. Všetky informácie a podmienky získania dotácie budú včas zverejnené na webovej stránke Zeleného vzdelávacieho fondu www.zelenyvzdelavacifond.sk. Zelený vzdelávací fond je zriadený pri Slovenskej agentúre životného prostredia na základe rozhodnutia ministra životného prostredia SR. Jeho účelom je podpora rozvoja environmentálnej výchovy, vzdelávania a osvety na území SR prostredníctvom presadzovania princípov spoločnej zodpovednosti a priama podpora vybraných aktivít. Oprávnenými žiadateľmi o podporu z fondu sú mimovládne organizácie, občianske združenia a nadácie, ktoré majú v predmete svojej činnosti environmentálnu výchovu, vzdelávanie a osvetu s pôsobnosťou činnosti dlhšie ako dva roky.


KOMENTÁR TOMA NICHOLSONAPatová situácia medzi EÚ a Kanadou je zlou správou

Únia, ktorú môžu znehybniť nepatrné menšiny aj pri hlavných témach, nie je nikomu veľmi osožná.

Lietadlo, ktoré malo odviezť kanadského premiéra Justina Trudeaua do Európy, kde by podpísal dohodu o voľnom obchode s EÚ, už doslova sedelo na štartovacej dráhe, keď sa vodcovia snažili prehovoriť malú belgickú menšinu, aby ju tiež podpísala. Európa ešte nikdy nepôsobila tak ochromene pre svoju vyzdvihovanú kultúrnu a národnú rôznorodosť. Načo je tá naša Únia, ak nedokáže ani schváliť obchodné dohody? Jasné, neúprosne sa zväčšujúca moc korporácií vyvoláva oprávnené obavy na celom svete a táto komplexná ekonomická a obchodná dohoda navrhuje, aby spoločnosti mohli žalovať vlády, ak ich politika škodí investíciám – čo je klauzula evidentne naklonená obchodu, ktorá údajne tak trápi sociálnych vodcov v belgickej oblasti Valónsko. No vzhľadom na to, že tieto rokovania o obchode trvajú už osem rokov, pôsobí toto jedenásťhodinové otáľanie zle najmä pre Európu. Kanada už odsúhlasila limity pre možnosti súkromných investorov žalovať vlády v environmentálnych otázkach, ako požadovali nemecká a rakúska Strana zelených. Ďalej Kanada zmenila svoje vyjednávacie pravidlá, aby vylúčila možnosť, že nižšie vlády prekazia rozhovory. Znovu sa ukazuje, že skostnatené vnútorné pravidlá Únie umožňujú, aby svetadiel s 500 miliónmi obyvateľov vydierali politici predstavujúci menej než jedno percento. A tiež to, že drobný pat v jedinom štáte dokáže zmariť národné záujmy ďalších 27 členov. Ako Trudeauov charterový let ďalej otáľal, vodcovia EÚ ako prezident Európskej rady Donald Tusk stále dúfali, že sa dospeje k dohode o termíne, čo umožní kanadskému premiérovi zúčastniť sa na podpisovaní vo štvrtok v Bruseli. Kanade ide o veľa – zúfalo túži znížiť svoju 75-percentnú obchodnú závislosť od Spojených štátov, hlavne keď sú obaja americkí prezidentskí kandidáti buď neutrálni, alebo proti dohode o voľnom obchode NAFTA, ktorú už obe krajiny majú podpísanú. A podobné dohody s Indiou či Čínou sú ešte na roky vzdialené od podpísania, ak k tomu vôbec dôjde. Takže pakt s kultúrne a politicky príbuznou Európou by bol rýchlym riešením meniacim hru. Európe však ide ešte o viac, hoci je ťažšie vymenovať to. Po niekoľkých krízach a potom patových situáciách ohľadom dlhu, migrantov a Ruska sme zúfalo potrebovali dobrú správu, schopnosť ukázať, že všetko je v normále a že Európa zvláda aspoň základné otázky. Namiesto toho sme sa však dočkali vyvolávania rozbrojov, na ktorých nebola najznepokojujúcejšia trúfalosť – že drobná menšina opovrhuje vôľou 99 percent –, ale fakt, naša Únia je tak zle vybudovaná, že umožňuje takéto absurdity.   Tento text ste mohli čítať vďaka tomu, že platíte za obsah. Vážime si to.


Starbucks testuje v Nemecku poplatok za jednorazové poháre

Firma účtuje poplatok päť centov za jednorazové poháre.

MNÍCHOV. Kaviarenská sieť Starbucks testuje v Nemecku poplatok 5 centov za jednorazové poháre, poplatok sa týka 26 kaviarní v Hamburgu a Berlíne. Peniaze chce Starbucks venovať na projekty ekologickej organizácie WWF v oblasti boja proti plastovému odpadu. Európsky manažér Annick Eichinger na otázku agentúry DPA neuviedol, koľko pohárov Starbucks ročne vydá a koľko stoja. Podľa neho je cieľom zredukovať počet týchto pohárov. "Za každý nápoj, pre ktorý si zákazník prinesie vlastnú nádobu, bude zľava 30 centov," dodal. Táto zľava platí neobmedzene po celom Nemecku. Koordinátor WWF Bernhard Bauske uviedol, že každý jednorazový produkt prispieva k hromadeniu odpadu. Poplatok môže ľudí motivovať k prechodu na opakovane použiteľné poháre. Starbucks tento poplatok zaviedol v júli vo Veľkej Británii a jeho prínos je podľa Eichingera sľubný. V súčasnosti je v Nemecku celkovo 162 kaviarní Starbucks.


Toyota Avensis v Európe skončila, vráti sa však väčšie Camry

BURNASTON. Európske zastúpenie Toyoty vo štvrtok prišlo so zlou aj dobrou správou. Zlou hlavne pre milovníkov modelu Avensis, ktorý sa v Európe predával od roku 1997. Jeho tretia generácia bola totiž posledná a výroba v britskom Burnastone sa definitívne skončila. Dôvodom sú klesajúce predaje a nerentabilné investície do vývoja ďalšej generácie. Objavila sa však aj dobrá správa pre priaznivcov veľkého sedanu Camry. Automobilka sa rozhodla, že ho vráti na európsky trh. Stať by sa tak malo po 15 rokoch odkedy sa na starom kontinente predala posledná Toyota Camry. Napriek tomu, že celosvetovo ide o jeden z najúspešnejších sedanov, Toyota sa ho v roku 2003 rozhodla stiahnuť z trhov v západnej a strednej Európe. Dôvodom bola kanibalizácia vrámci značky, keďže Camry predstavovalo z jednej strany konkurenciu pre Avensis a z druhej pre modely dcérskej značky Lexus. Teraz je však situácia iná a automobilka si chce udržať firemných zákazníkov, ktorí Avensis kupovali ako služobné auto a kompaktný Auris či Corolla sú pre nich príliš malé. Už budúci rok sa preto chystá návrat ôsmej generácie Camry. Jej premiéra sa odohrala už minulý rok na autosalóne v Detroite a hoci automobilka zatiaľ nezverejnila parametre európskej verzie, dá sa predpokladať, že budú vychádzať z americkej. Dá sa tak očakávať sedan postavený na novej podvozkovej platforme TNGA (Toyota New Global Architecture), ktorú má aj C-HR či Prius. S dĺžkou 4 880 mm sa ešte radí do strednej triedy ku konkurentom ako Škoda Superb, Mazda 6, Kia Optima, či Ford Mondeo. Ako sa na Toyotu patrí, aj Camry bude k dispozícii s hybridným 2,5-litrovým motorom, ktorý dnes nájdeme aj v Lexuse ES. Toyota zatiaľ nepotvrdila, na ktorých európskych trhoch Camry ponúkne. S predajom chce začať už budúci rok. História Toyoty Camry siaha do roku 1982, keď sa názov prvýkrát objavil v spojitosti so štvordverovým sedanom Celica Camry. O dva roky neskôr sa prvá generácia Camry dostala aj na európsky trh. Na Slovensku bola známa až tretia generácia zo začiatku 90. rokov. Spolu so štvrtou a piatou si získala imidž reprezentatívneho sedanu obľúbeného medzi podnikateľmi vrátane taxikárov. Šiesta generácia sa už na Slovensku nepredávala.


Autobusová stanica či podhradie z výšky. Bratislava, ako ju len tak neuvidíte

Pozrite si hlavné mesto z netradičnej vtáčej perspektívy.

BRATISLAVA. Bratislavu jej obyvatelia vídajú v absolútnej väčšine prípadov práve z ulice. Len v ojedinelých prípadoch sa to podarí z vrtuľníka či helikoptéry. Pozrite si hlavné mesto netradične z vtáčej perspektívy.


Kučová, Čepelová a Šramková potvrdili, že nastúpia proti Taliansku

Dominika Cibulková oznámila, že tento rok vynechá všetky fedcupové zápasy.

BRATISLAVA. Kristína Kučová (80. miesto v rebríčku WTA), Jana Čepelová (102.) aj Rebecca Šramková (120.) sú pri oznámenej absencii Dominiky Cibulkovej (6.) momentálne najlepšími slovenskými tenistkami vo dvojhre. Všetky bez výnimky majú v pláne svoj štart proti domácim Taliankam 11. - 12. apríla na antuke v hale vo Forli v 1. kole II. svetovej skupiny Pohára federácie 2017 reprezentačných družstiev žien, ak sa dostanú do nominácie. Potvrdili to pre agentúru SITA. Slovenky v tejto sezóne MS tímov ITF ešte budú hrať 22. - 23. apríla: podľa výsledku z Talianska absolvujú buď play-off o elitnú osmičku ročníka 2018, alebo baráž o II. svetovú skupinu. Cibulková v sobotu prostredníctvom tlačovej služby národného zväzu STZ predznamenala vynechanie celého fedcupového ročníka. "Vzhľadom na náročnosť turnajového programu v tomto roku som sa rozhodla sústrediť na svoj individuálny program. V ňom by som chcela urobiť maximum pre prípravu na turnaje, ktoré nasledujú aj po fedcupových zápasoch. Preto som sa rozhodla, že vynechám Pohár federácie v mojom tohtoročnom kalendári. Teším sa na príležitosť reprezentovať Slovensko v budúcom roku," uviedla. Cibulkovej osobný kouč a zároveň kapitán fedcupového tímu SR Matej Lipták prípadne môže zvoliť aj 167. Magdalénu Rybárikovú, ktorá však naposledy hrala 3. júla v debli na Wimbledone, odvtedy podstúpila dve operácie. Najprv zápästia nedominantnej ľavej ruky (júl) a potom pravého kolena (august). Do úvahy ďalej prichádzajú 224. Viktória Kužmová, 244. národná fedcupová rekordérka s veľkými skúsenosťami vrátane deblových Daniela Hantuchová a 268. Karolína Schmiedlová, niekdajšia 26. hráčka hodnotenia. Uzávierka oficiálnych predbežných nominácií bude v stredu 1. februára. V každom kádri potom môžu pred žrebom programu (10. februára) nastať dve zmeny.


Národná rada vzala na vedomie správu ombudsmanky, Dostálov návrh neprešiel

Niektorým poslancom prekáža, že odporúčania ombudsmanky ostávajú často nevypočuté.

BRATISLAVA. Väčšina pléna Národnej rady (NR) v stredu 78 hlasmi vzala na vedomie výročnú správu verejnej ochrankyne práv Jany Dubovcovej za rok 2016. Za jej referát zahlasovali opozičné strany okrem ĽSNS, poslanci Mosta-Híd, väčšina klubu SNS a päť poslancov Smeru. V pléne však neprešiel doplňujúci návrh Ondreja Dostála (SaS), aby NR požiadala vládu o vypracovanie stanoviska k návrhom a odporúčaniam Dubovcovej z aktuálnej výročnej správy a k dosiaľ nerealizovaným návrhom a odporúčaniam z rokov 2012 až 2015. Dubovcová v poslednej správe odporúča zlepšiť ochranu základného ľudského práva nebyť mučený ani podrobený krutému a neľudskému zaobchádzaniu, zabezpečiť každému prístup k čistej, bezpečnej a cenovo dostupnej pitnej vode a zlepšiť bezbariérovosť úradných budov. Ombudsmanka poslancom odporúča ustanoviť nezávislý orgán vyšetrovania policajných postupov a postupov iných štátnych orgánov voči fyzickej osobe, pri ktorých je podozrenie na neoprávnené použitie sily, mučenie či kruté a neľudské zaobchádzanie. Tento orgán nemá byť podľa Dubovcovej podriadený vláde, nemá byť súčasťou ministerstva vnútra, polície ani prokuratúry a nemá byť obsadený aktívnymi ani bývalými policajtmi či príslušníkmi iných zložiek, ktorých postupy by mal preskúmavať. Pri problematike vody verejná ochrankyňa práv okrem iného odporúča prijať zákon o prístupe k pitnej vode, ktorý ustanoví subjekty zodpovedné za zabezpečenie prístupu každého k pitnej vode a k hygiene. V zákone o pomoci v hmotnej núdzi chce do vety: "Základné životné podmienky na účely tohto zákona sú jedno teplé jedlo denne, nevyhnutné ošatenie a prístrešie" doplniť slová "a prístup k pitnej vode a hygiene". V rámci lepšej bezbariérovosti Dubovcová odporúča zo štátnej kasy vyčleniť peniaze, ktoré by boli účelovo určené na zabezpečenie bezbariérovosti verejných priestranstiev a verejných budov. Ombudsmanka sa aj tento rok vrátila k odporúčaniu, aby politici zabezpečili nezávislosť verejného ochrancu práv aj z hľadiska finančných, organizačných i personálnych otázok. Odporúčala preto zabezpečiť ombudsmanovi nezávislosť od výkonnej moci ustanovením samostatnej rozpočtovej kapitoly. Aby mala k ombudsmanovi prístup široká verejnosť, odporúča zriadiť jeho regionálne kancelárie v rámci celého Slovenska. V jej správe sa tiež píše, že Kancelária verejnej ochrankyne práv pracovala v roku 2016 celkovo s 3045 podaniami. Z 892 podnetov, ktoré boli v pôsobnosti ombudsmana, vybavili 591. V nich verejná ochrankyňa práv konštatovala 97 porušení základných práv a slobôd. Jane Dubovcovej sa končí funkčné obdobie 28. marca. Vo funkcii ju vystrieda Mária Patakyová. Kandidátku koaličného Mosta-Híd zvolil parlament 8. februára. Orgány štátnej moci sa bránia voči akejkoľvek kritike, často je to len agresívna obrana. Vidieť to najmä podľa toho, akú spätnú väzbu mali odporúčania verejnej ochrankyne práv Jany Dubovcovej na zlepšenie súčasného stavu. V pléne Národnej rady (NR) to v utorok vyhlásila predsedníčka Výboru NR pre ľudské práva a národnostné menšiny Erika Jurinová (OĽaNO-NOVA) počas diskusie k výročnej správe ombudsmanky za minulý rok. "Je hanebné, že správy verejnej ochrankyne práv nedokázal parlament ani len zobrať na vedomie. Je na mieste otázka, prečo tento štát platí inštitúciu, ktorú vlastne nechce. Možno to predsa považovať za plytvanie verejnými prostriedkami a ľudským potenciálom. Je to aj výsmech pre ľudí, ktorí vlastne pracujú zbytočne. Je smutné, ak aj samotná NR SR znevažuje túto funkciu," povedala Jurinová. Ani poslancovi Ondrejovi Dostálovi (SaS) sa nepáči, že odporúčania Dubovcovej ostávajú nevypočuté. "Samozrejme, že nie všetko, čo ombudsmanka navrhuje, musí vláda a parlament bezo zvyšku realizovať. Je možné, že poslanci a vláda majú na niektoré otázky iný názor. Jej odporúčania by však nemali ostať bez akéhokoľvek povšimnutia a reakcie. Najmä také, kde je možné dosiahnuť nápravu úplne jednoducho bez miliónových investícií či zložitých zmien zákonov," povedal. V rokovacej sále NR je podľa Dostála smutným zvykom, že Dubovcová prednáša svoje správy pred poloprázdnym plénom. "A parlamentná väčšina odmieta jej správy čo i len zobrať na vedomie," dodal s tým, že opozícia sa bude snažiť, aby sa jej odporúčania premietli do legislatívy.


Čínske štátne podniky dosiahli v júni rekordné zisky

Zisk štátnych podnikov vzrástol za prvý polrok o viac ako osem percent.

PEKING. Zisk čínskych štátnych podnikov vzrástol za 1. polrok o vyše 8 %. Výrazne k tomu prispel vývoj za mesiac jún, keď rast rovnako prekonal 8 % a hodnota zisku dosiahla rekordnú úroveň. Ako informovala čínska Komisia pre dohľad a správu štátnych aktív, na ktorú sa odvolala agentúra Sinchua, za mesiac jún dosiahol čistý zisk čínskych firiem v rukách štátu rekordných 158,49 miliardy jüanov (20,45 miliardy eur). Medziročne to predstavuje rast o 8,4 %. Júnový výsledok prispel k rastu zisku štátnych podnikov za celý 1. polrok. Čistý zisk sa medziročne zvýšil o 8,6 % na 703,77 miliardy jüanov, dodala Sinchua. (1 EUR = 7,7484 CNY)


Lajčák podporuje dialóg v spore Únie s Maďarskom a Poľskom

Septembrové uznesenie Európskeho parlamentu vidí ako základ pre debatu a nie útok.

BRATISLAVA. Slovensko a Česká republika uprednostňujú dialóg vo veci možného riadenia EU voči Maďarsku a Poľsku kvôli údajne vážnemu ohrozeniu hodnôt Únie či zásad právneho štátu. Zhodli sa na tom český a slovenský minister zahraničia Tomáš Petříček a Miroslav Lajčák na spoločnej schôdzke v Bratislave pri príležitosti návštevy šéfa českej diplomacie na Slovensku. Z vyjadrenia Lajčáka tiež vyplynulo, že slovenská diplomacia na rozdiel od českého premiéra Andreja Babiša podporuje pripravovaný globálny pakt Organizácie spojených národov o migrácii. "Zhodli sme sa na tom, že je potrebné viesť aktívny dialóg o tom, čo sa v oboch krajinách deje. Preferovali by sme, aby sa situácia nepolitizovala najmä pred blížiacimi sa voľbami do Európskeho parlamentu, obidve strany by mali počúvať argumenty protistrany," povedal Petříček na tlačovej konferencii k Poľsku a Maďarsku. Lajčák uviedol, že EU má ešte dosť priestoru, aby nejasnosti ohľadom Maďarska a Poľska boli vyriešené formou dialógu. Podľa neho ale nie je dôvod odmietnuť samotné septembrové uznesenie Európskeho parlamentu, aby členské krajiny zahájili procedúru voči Budapešti. Dodal, že uznesenie by sa malo stať základom pre debatu a nie palicou s cieľom použiť ju proti niekomu. "Vstupovali sme do Európskej únie na základe toho, že sme se prihlásili k nejakým hodnotám. A to naďalej platí. Sme proti tomu, aby sme sa odcudzovali a delili. Verím, že dialóg nám pomôže nejasnosti vyriešiť," povedal Lajčák. Česká Snemovňa na začiatku októbra označila hlasovanie Európskeho parlamentu o sankčnom riadení s Maďarskom za "chybné a nešťastné". Podľa Lajčáka návrh uznesenia v zmieňovanej záležitosti chystá i slovenský parlament. Lajčák na rozdiel od predstaviteľov Česka, Rakúska a Maďarska podporil migračný pakt OSN. Pozastavil sa hlavne nad rozhodnutím Viedne nepripojiť sa k dokumentu, hoci Rakúsko sa podľa slovenského ministra zahraničia v tejto veci zúčastnilo všetkých príslušných jednaní a formovalo tiež postoje európskeho bloku. "Globálny pakt o migrácii je politický dokument, ale nikoho k ničomu nenúti. Nie je to dokument, že migrácia je ľudské právo. Nikto nesiaha členským krajinám na ich kompetencie. Verím, že Slovensko sa zachová ako rozumná a zodpovedná krajina," uviedol Lajčák, ktorý v septembri skončil ročné pôsobenie na pozícii predsedu Valného zhromaždenia OSN. Český premiér Babiš uviedol, že bude navrhovať, aby Česko k migračnému paktu OSN nepristúpilo. Petříček na spoločnej tlačovej konferencii so slovenským kolegom povedal, že vyjadrenie Babiša považuje za jeho osobný názor. Zároveň ale uviedol, že Česko považuje niektoré pasáže migračného paktu OSN za nešťastné a že v priebehu jednania neboli zohľadnené jeho pripomienky. Lajčák tiež povedal, že Slovensko je ďalej v procese možného prijatia sýrskych sirôt než Česko. Bratislava plánuje prijať desiatku sýrskych detí, ktoré sa bez doprovodu rodičov nachádzajú v Grécku. V Česku iniciovala prijatie päťdesiatich sýrskych detí bez doprovodu do Česka europoslankyňa Michaela Šojdrová. Premiér Babiš v minulosti trval na tom, že deťom je potrebné pomôcť mimo Česko. Slovenská národná strana je znepokojená vyjadrením ministra zahraničných vecí SR, ktorý deklaroval svoj osobný postoj k prijatiu globálneho paktu o migrácii Organizácie Spojených národov, ako oficiálne stanovisko Slovenskej republiky. Strana to uvádza v stanovisku a pripomína rezortu diplomacie, že o závažných záväzkoch majú rozhodovať iba na to príslušné kolektívne orgány. Slovenská národná strana považuje za potrebné najskôr prerokovať dokument tak v orgánoch NR SR, ako aj Koaličnej rady a "až potom zverejňovať oficiálne postoje Slovenskej republiky k tomu, či a ako bude participovať na implementácii navrhnutého dokumentu".


Zrútenie mosta trvalo 14 sekúnd. Zverejnili video z tragédie v Janove

JANOV. Talianska prokuratúra v pondelok povolila zverejnenie videa zachycujúceho pád Morandiho mosta v Janove, pri ktorom vlani 14. augusta zomrelo 43 ľudí. Informovala o tom agentúra ANSA. Zábery pochádzajú z firmy Ferrometal, ktorá sídlila neďaleko mosta. Nahrávku ihneď po nešťastí zabavila polícia na pokyn prokurátorov. Až doteraz bola tajná, aby sa vylúčilo ovplyvnenie výpovedí svedkov. Zrútenie mosta trvalo 14 sekúnd. Video považuje prokuratúra za kľúčový dôkaz. Jasne ukazuje, ako sa pri deviatom pilieri pretrhol jeden zo zväzkov lán pokrytý betónom. Hneď potom sa k zemi rútia kusy mostovky z oboch strán piliera, ktorý spadne ako posledný. Medzi kusmi padajúceho mosta sú na začiatku viditeľné autá s rozsvietenými svetlami - niektoré padajú zároveň s mostovkou, dve sa na chvíľu ocitnú vo vzduchu, pretože v poslednej chvíli vyšli po naklonenej konštrukcii. Niekdajší prevádzkovateľ mosta, spoločnosť Autostrade per l'Italia, v reakcii uviedol, že podľa jeho technických konzultantov video "príčinu zrútenia neozrejmuje" a "neukazuje všetky základné komponenty mosta". Príčiny ďalej zisťujú technickí konzultanti spoločnosti. Most sa čiastočne zrútil vlani 14. augusta a o život vtedy prišlo 43 ľudí. Minulý piatok odstrelom odstránili zostávajúce dva piliere konštrukcie. Minulý utorok symbolicky začali betonárske práce na pilieri mosta. Jeho budovanie vedie miestny rodák, architekt Renzo Piano. Podľa denníka La Stampa by sa nový most mal podobať na loď. Konštrukcia z ocele má byť v noci osvietená elektrinou zo solárnych panelov. Zmeniť sa má aj priestor pod mostom, plánuje sa aj vznik novej štvrte. Augustový pád konštrukcie zničil aj niektoré existujúce budovy, do ktorých sa už ich obyvatelia nemohli vrátiť. Bez stálej strechy nad hlavou ich zostalo zhruba 600. Štátne zastupiteľstvo v súvislosti s nešťastím vyšetruje 20 ľudí a niekdajšieho prevádzkovateľa mosta spoločnosť Autostrade per l'Italia.


Ruský poslanec chce riešiť futbalových chuligánov bitkami v arénach

Agresívni fanúšikovia by sa mohli biť pred divákmi, ruský poslanec tak chce prilákať ešte viac návštevníkov.

MOSKVA, BRATISLAVA. V sobotu sa počas ligového zápasu CSKA Moskva a Zenit Petrohrad pustili do seba futbaloví fanúšikovia. Preskakovali oplotenie, hádzali dymovnice a nasledovali aj bitky s kopancami. Rok pred tým, ako Rusko organizuje futbalové majstrovstvá sveta, vyvolávajú podobné incidenty čoraz väčšie pochybnosti o ich bezpečnosti. Ruský poslanec Igor Lebedev teraz navrhol nezvyčajné riešenie tohto problému, ktorý má pomôcť zlepšiť bezpečnosť na štadiónoch. Bitky futbalových chuligánov chce zlegalizovať. Politik navrhuje, aby sa pred zápasmi konali organizované bitky oboch táborov. Na oboch stranách by dvadsiatka neozbrojených „bojovníkov“, ktorí by sa bili na vopred určenom mieste aj za prítomnosti ďalších divákov. „Bitky fanúšikov sú tiež šport, potenciálne,“ napísal Lebedev na stránke Liberálnej demokratickej strany Ruska. „Môže to pomôcť zvrátiť agresivitu fanúšikov,“ tvrdí. Lebedev, ktorý je tiež členom Ruskej futbalovej federácie, pritom minulý rok počas stretov ruských a anglických fanúšikov na európskom šampionáte povedal, že na „bitkách fanúšikov nevidí nič zlé,“ píše BBC. Rusko ubezpečuje fanúšikov, že sa o svoju bezpečnosť na budúci rok nemusia obávať. Podobné bitky futbalových chuligánov pritom už dnes prebiehajú, často mimo dohľadu polície na odľahlých miestach. Lebedev si však myslí, že tento návrh môže prilákať aj na samotné bitky viac fanúšikov. „Rusko by bolo pionierom v novom športe. Keby prišli napríklad anglickí fanúšikovia a začali by si dovoľovať, dostali by prijatie výzvy ako odpoveď. Nasledovalo by stretnutie na štadióne v dohodnutom čase,“ tvrdí poslanec podľa agentúry AP. Rusko by tak podľa neho mohlo ísť príkladom aj iným krajinám, kde dochádza k podobným stretom na štadiónoch.


STĹPČEK ŠÉFREDAKTORKYPo Neverlande a ChaChaLande budú musieť rodičia zmeniť poučky

Ďalšie dievča

Prokurátorka

Vyšetrovanie

Stĺpček

Malá Nelka nechce, aby ju mama odprevádzala až do šatne školy. Chce tú cestu od auta po bránu prejsť sama. Obzerá sa, či mama dodržala sľub a či ju tajne nesleduje. Nebež. Pekne sa pozdrav. Buď poslušná. Odpovedz na otázky. Netykaj učiteľom. Nestrať svoje veci. Nečarbi na lavicu. Dávaj pozor na hodinách. Balansuje medzi túžbou byť veľkou a pocitom istoty, že ju niekto stráži. Každým rokom bude chcieť prejsť dlhšiu cestu sama. Bez rodičov. So štebotajúcou skupinou detí, ktoré skúšajú život, svoje sily, reakcie dospelých.Nepi príliš studenú vodu. Neseď na betóne. Obzri sa, keď pôjdeš cez cestu. Neškriep sa. Zbierka tradičných poučiek, s ktorými sa naši rodičia lúčili, keď nás odovzdávali do rúk škole, družine alebo vedúcemu letného tábora, sa asi zmení. Po Neverlande a Chachalande a iných krajinách detských hier, ktoré nakoniec niektoré deti o detstvo obrali. Aj preto sme v denníku SME príbehy zneužívania detí a mladistvých vyrozprávali. Aj tých dospievajúcich, ktorí sa hrali na dospelých, ale boli to stále deti. A na tej hranici, po ktorej hra už nie je nevinná, sa mal zastaviť ten dospelý. Nebehaj bosá po tráve, lebo tam môže byť schované sklo, asi nestačí. Asi nikdy úplne nestačilo. Najmä, ak môže porezať niekto, komu rodičia svoje dieťa zverili, lebo vychovávať, chrániť a postarať sa o detský zážitok bola jeho práca. Ako zvoliť správne poučky, aby sme v dieťati nevytvorili pocit, že svet je nevľúdne miesto? Ako ich pripraviť na ruky, ktoré sa ich budú chcieť dotýkať na miestach, kde v nich otvoria neliečiteľné rany? Ako im vysvetliť tie hranice, cez ktoré nesmú púšťať dospelého, ani keď si získal ich dôveru? Rozprávky o perníkových chalúpkach, do ktorých imaginárne bytosti vlákajú deti, aby ich potom upiekli a zjedli, majú svoje variácie aj v skutočnom živote - len tie bytosti sú skutočné. Školy, kluby, tábory, družiny, hopláčiky, detské raje by mali byť extrémne citlivé na každú známku zneužitia. Ochrana reputácie inštitúcie za každú cenu, falošná kolegialita alebo ignorácia varovných znakov môže zanechať traumy na celý život. Nie, nie sme len precitlivení. Toto nie sú príbehy lásky. Sú to často príbehy zlyhania ľudí, ktorí zodpovedali za osud detí. Príbehy zľahčovania a tradičnej slepoty. Veď provokovala, zvádzala, aj ona to chcela, zaslúžila si to, malá mrcha. Príbehy, ktoré sa odohrávajú a oberajú deti o detstvo, lebo tí, čo ich mali chrániť, zneužili ich vek a dôveru.


Gál: Nemáme problém s tajným hlasovaním, ak sa koalícia na sudcoch dohodne

Sudcov budú voliť na aktuálnej schôdzi, predbežný termín je 21. mája.

BRATISLAVA. Strana Most-Híd nemá problém s tajným hlasovaním v prípade, že bude koalícia na menách nových ústavných sudcov dohodnutá. Pre agentúru SITA to uviedol minister spravodlivosti Gábor Gál (Most-Híd), ktorý tiež doplnil, že o konkrétnych menách budú ešte diskutovať. Sudcov bude Národná rada SR voliť na aktuálnej schôdzi, pričom predbežný termín je stanovený na 21. mája. Na Ústavnom súde SR zostáva obsadiť šesť miest z trinástich, nie je však nateraz zrejmé, aký celkový počet uchádzačov bude parlament hľadať. Prezident Andrej Kiska totiž zo zvolených ôsmich kandidátov parlamentom nevymenoval polovicu, ale iba troch. Zvyšných päť uchádzačov zostalo u prezidenta na akejsi čakacej listine. Podľa ústavných zvyklostí prezident vymenúva ústavných sudcov z dvojnásobného počtu neobsadených miest. Národná rada SR mala tak na voľných deväť stoličiek poslať prezidentovi 18 uchádzačov. V dvoch voľbách však zákonodarcovia zvolili iba osem kandidátov."Rokovania o kandidátoch na sudcov ústavného súdu stále prebiehajú, v koalícii to zatiaľ nie je uzavreté. V rámci našej strany máme prediskutované, ktorých kandidátov si vieme predstaviť, že by sme ich podporili, ale definitívny verdikt padne po dohode v koalícii," povedal Gál. Most-Híd nemá v prípade dohody koalície problém s tajným hlasovaním. "Čo sa týka tajnej voľby, ak bude zjavné, že by bola korektná, tak nemáme dôvod nedodržať dohodu a hlasovať takýmto spôsobom," dodal Gál. Pre stranu Smer je tajné hlasovanie základnou požiadavkou, čo pre agentúru SITA potvrdil poslanec Erik Tomáš (Smer).O post sudcu ústavného súdu má záujem dovedna 24 kandidátov. Všetci už prešli verejným vypočutím pred ústavnoprávnym parlamentným výborom. Väčšina kandidátov sa uchádza po druhý- či tretíkrát.


Zničené domy, plávajúce trosky. Letecké zábery ukázali zničené Bahamy (fotogaléria)

Dorian si vyžiadal najmenej sedem obetí.

Najmenej sedem mŕtvych si už na Bahamách vyžiadal hurikán Dorian, ktorý sa nad týmto karibským súostrovím držal tri dni. Najviac postihnuté boli bahamské ostrovy Abaco a Great Bahama, na ktorých býva asi 70-tisíc ľudí a ktoré sú známe turistickými letoviskami s golfovými ihriskami a luxusnými hotelovými komplexmi. Na leteckých záberoch z ostrovov je vidno domy so zničenými strechami a spadnutými múrmi, prevrhnuté autá a lode a zatopené mestské štvrte s plávajúcimi troskami. Búrka sa teraz presunula nad more a smeruje pozdĺž pobrežia amerického štátu Florida na sever.


Vianočné tipy: Pomôžeme vám vybrať najlepší smartfón pod stromček

Najlepšie smartfóny na trhu sú krásne, rýchle a robia skvelé fotografie.

Ani výrazné zvýšenie kvality čínskych smartfónov neovplyvnilo cenu prémiových značkových modelov. Ak chcete mať vo vrecku jeden z najlepších smartfónov na trhu, pripravte si minimálne 500 eur. Pri prémiových smartfónoch si môžete byť istí ich vysokým výkonom. Výrobcovia ich vybavujú tým najlepším čo je na trhu pričom nevadí, že v reálnom svete ich maximálny výkon využijete len sporadicky. Čip s ôsmymi jadrami, kapacita operačnej pamäti zhodná s notebookom a rýchly úložný priestor, aký majú len tie najlepšie notebooky. Každý nový smartfón je o niečo lepší a limituje ho len použitý operačný systém s dostupnými aplikáciami. Pri kúpe prémiového smartfónu preto nepozerajte na rýchlosť procesoru, dôležitá je kvalita displeja, odolnosť tela, fotoaparát a hlavne kapacita úložného priestoru. Načo vám bude krásny lesklý čierny povrch, keď ho poškrabete s prvým dotykom a malá pamäť, ktorú zaplníte pár aplikáciami a fotkami už v prvom mesiaci používania. Oboznámte sa aj s výdržou batérie, aby ste na cesty nemuseli so sebou brávať aj jej externú verziu. Lacné digitálne fotoaparáty síce prežili nástup smartfónov, no ich trhový podiel za posledných päť rokov klesol na necelú tretinu. Pre bežnú rodinnú fotografiu a na pamiatky z dovolenky vám dnes stačí dobrý smartfón. Každý jeden z nami odporúčaných smartfónov dokáže spraviť veľmi dobré fotografie, poradí si aj v horších svetelných podmienkach a niektoré z nich dokážu nahrať kvalitné video v 4K rozlíšení. Aj pri smartfónoch ale, že rozlíšenie snímača nie je najdôležitejším parametrom. Musí byť zvolené vhodne k veľkosti čipu a použitej optike. Inak budete mať na fotografiách šum už pri prvom súmraku. Klasický systém fotoaparátov nájdete len pri niektorých modeloch, zaujímavé sú netradičné pokusy či už s dvoma objektívmi pri iPhone 7 plus a Huawei P9, alebo s doplnkovým fotoaparátom pri Motorole. Čínsky Huawei vie vyrobiť špičkový smartfón a dokonca ho predáva za zaujímavú cenu. Model P9 si kúpite už za menej ako 500 eur, pričom sa plne vyrovná aj výrazne drahším modelom. Huawei si dokonca navrhuje vlastný čip, tu použitý Kirin 955 má osem jadier, grafickú časť Mali-T880 a 3 gigabajty operačnej pamäti. Úložný priestor o kapacite 32 gigabajtov si jednoducho rozšírite s pomocou pamäťovej karty až o 256 gigabajtov. Huawei s týmto modelom dokonca predbehol Apple a na trh prišiel s netradične riešenou duálnou optikou. Jeden snímač je klasický, druhý vidí len čiernobielo a vďaka svojej konštrukcii vás príjemne prekvapí aj pri nočnom fotení. Kvalitou fotografií môže pokojne súperiť s novým iPhonom, čo mu chýba, je jedine video v 4K rozlíšení. Smartfón nezaostáva ani po stránke dizajnu, subjektívne je dokonca krajší ako najlepšie smartfóny od Samsungu. Kombinácia prémiových materiálov a dobrého dizajnu sa firme podarila, Huawei P9 je patrí k súčasnej špičke. Na trhu je aj jeho lacnejšia verzia s označením Lite. Je výrazne lacnejšia, no do kategórie prémiových smartfónov už nepatrí. + vynikajúci fotoaparát, hardvér, dizajn- nemá 4K videoCena: 499 eur (pozri a porovnaj aktuálne ceny) TIP: Pozri si odborné recenzie na mobil Huawei P9. S hrúbkou len 5,2 milimetra je Lenovo Moto Z jedným z najtenších smartfónov na svete. Vo vnútri je pritom výkonný čip Snapdragon 820 s grafickou častou Adreno 530, 4 gigabajty operačnej pamäte. Veľký, 5,5-palcový displej má vysoké rozlíšenie 2560 x 1440 bodov. Hardvérovo perfektne zladený smartfón, ktorý navyše zaujme aj krásnym dizajnom a telom z kvalitných materiálov. Jedinou nevýhodou je jeho vyššia teplota pri hraní graficky náročných hier. Na zadnej strane smartfónu určite neprehliadnete pozlátené konektory, ktoré v takejto forme nepoužíva žiadny iný výrobca. Vďaka nim môžete k telefónu pripojiť doplnkové moduly – reproduktory, externú batériu, projektor, alebo prémiový fotoaparát s 10-násobným optickým priblížením. Cena modulov je bohužiaľ vysoká, tie najlepšie si výrobca hodnotí na polovicu ceny smartfónu. Moto Z je vďaka modulom konečne odlišný smartfón. V segmente prémiových Androidov totiž špička vyzerá veľmi podobne hlavne po výkonnostnej stránke. Výrobcu chválime aj za použitie čistého systému Android, nenájdete tu žiadne zbytočné aplikácie, či grafické úpravy systému. + špičkový dizajn, displej, výkon- fotoaparát zaostáva za konkurenciouCena: 699 eur (pozri a porovnaj aktuálne ceny) TIP: Pozri si odborné recenzie na mobil Lenovo Moto Z. Pôvodne sme na tomto mieste plánovali písať o špičkovom Galaxy Note 7, no jeho nebezpečná batéria nakoniec predĺžila život prémiovému modelu Samsung Galaxy S7. Aj osem mesiacov po svojom uvedení na trh je dobrou investíciou – je veľmi výkonný, má dostatok pamäte, krásny Super AMOLED displej a špičkový fotoaparát. Cena nie je vôbec nízka, aj pred Vianocami si predavači od vás vypýtajú takmer 700 eur. Našťastie v akcii môžete k smartfónu získať náramok Gear Fit 2. Samotný smartfón sa Samsungu po dizajnovej stránke podaril. Kvalitné materiály, pekný dizajn a farby z neho robia prémiový smartfón, aký by ste pri tak vysokej cene čakali. Vo vnútri je 8-jadrový čip Exynos, 4 gigabajty operačnej pamäti, 32 gigabajtový úložný priestor a výkonný grafický čip. Systém už nie je tak preplnený zbytočnosťami ako kedysi a aktuálne neexistuje hra alebo aplikácia, ktorú by tento smartfón s prehľadom nezvládol. Priplatiť si môžete za väčšiu, 5,5-palcovú verziu s označením Edge. + vysoký výkon, špičkový displej a dizajn- jedine cenaCena: 699 eur (pozri a porovnaj aktuálne ceny) TIP: Pozri si odborné recenzie na mobil Samsung Galaxy S7. Posledný mohykán z pôvodne silnej zostavy značiek ako HTC a Nokia, ktorý prežil nástup Čínskych výrobcov. Jeho séria Xperia Z je na trhu od roku 2013 a treba priznať, medzi jednotlivými modelmi nebolo veľa dizajnových rozdielov. Nová Xperia XZ je konečne iná, aj keď spoločné črty nájdete aj tu. Nekritizujeme, keďže Sony má dizajnovo ľahko odlíšiteľné smartfóny. Najlepší smartfón od Sony už nemá zadnú stranu z odolného skla, nahradila ho špeciálna zliatina hliníka. Voči škrabancom výraznejšie odolná nie je, ochrannému obalu sa ani v tomto prípade nevyhnete. Zaujímavé je umiestnenie snímača odtlačkov prstov – nájdete ho v tlačidle pre zapnutie. K dokonalosti konkurenčných riešení od Apple a Samsungu nemá, no aj tak je snímač rýchly a na bezpečné odomknutie zariadenia mu stačí zlomok sekundy. Hardvér vás ničím špeciálnym neprekvapí – výkonný čip Snapdragon 820, operačnú pamäť s kapacitou 3 gigabajty a 32 gigabajtový úložný priestor. Smartfón nebudete nabíjať každý večer, aj po náročnom dni mu zostane dostatok energie. Veľmi dobrý je aj fotoaparát, zvládne 4K video a je jednoznačne najlepším fotomobilom od Sony. + konštrukcia, výkon, dobrý fotoaparát- vysoká cena, len Full HD displejCena: 719 eur (pozri a porovnaj aktuálne ceny) TIP: Pozri si odborné recenzie na mobil Sony Xperia XZ. Nový iPhone vyzerá rovnako ako jeho dva roky starý predchodca. Jediný viditeľný rozdiel nájdete pri fotoaparáte, ktorý má dve šošovky. Verným zákazníkom absencia dizajnových zmien očividne nevadí, keďže o smartfón bol ešte väčší záujem, ako minulý rok. Veľký, 5,5-palcový smartfón v predajoch dokonca prekonal jeho menšiu verziu, za čo z veľkej časti môže úplne prepracovaný fotoaparát. Ten má teraz dva snímače, jeden klasický a druhý s odlišným pevným ohniskom, optimálnym pre fotenie portrétov. Fotiť s nimi je radosť aj keď na trhu je niekoľko iných smartfónov, pri ktorých je výsledok viditeľne lepší – či už spomínaný Galaxy S7, alebo u nás nedostupný Pixel od Google. Pre väčšinu majiteľov je kvalita fotografií aj napriek tomu plne dostačujúca. Pri novom iPhone sa nebudete sťažovať na nedostatok výkonu, hardvér je špičkový a dokonca pri displeji vôbec nevadí jeho Full HD rozlíšenie. Dobre si ale premyslite, koľko pamäti mu doprajete. Neskôr si ju nerozšírite a základných 32 gigabajtov zaplníte veľmi rýchlo. Na 128 gigabajtovú verziu si pripravte 1009 eur, čo je skutočne extrémna cena. + skvelý hardvér, fotoaparát, optimalizovaný systém- vysoká cenaCena: od 899 eur (pozri a porovnaj aktuálne ceny) TIP: Pozri si odborné recenzie na mobil iPhone 7 Plus.


Nová aplikácia uľahčí cestovanie autobusom a električkou

Ubian kombinuje cestovné poriadky MHD a linkových autobusov.

BRATISLAVA. Cestujúci verejnou dopravou si po novom môžu vyhľadať spoje rýchlejšie a prehľadnejšie. Nová aplikácia má uľahčiť život zákazníkom a zároveň ukazuje, ako fungujú informačné systémy v doprave. Spoločnosť TransData, ktorá poskytuje pre dopravné spoločnosti zber a spracovanie dát z riadiacich jednotiek dopravných prostriedkov, spustila mobilnú aplikáciu Ubian. Používatelia si v nej môžu vyhľadať dopravné spojenie MHD aj linkových autobusov, ale aj sledovať meškanie dopravných prostriedkov priamo na mape. Aplikácia Ubian dobre zvláda nielen zostavenie itineráru, ale aj pešiu navigáciu k prvej zastávke a medzi zastávkami - aj v prípade zastávok na veľkých križovatkách, ako je napríklad Trnavské mýto. Nevýhodou je, že pri vyhľadávaní destinácie musíte zadať presný názov zastávky, nemôžete si jednoducho vyhľadať spoje napríklad z Bratislavy do Trenčína. Služby TransDaty využíva napríklad Dopravný podnik Bratislava, väčšina prevádzkovateľov Slovenskej autobusovej dopravy (vrátane Slovak Lines) a čiastočne aj Železničná spoločnosť Slovensko. Všetky dopravné prostriedky majú SIM kartu a sledovanie polohy GPS - a TransData tieto údaje spracúva a poskytuje napríklad na digitálnych tabuliach na zastávkach alebo práve v aplikácii Ubian. Cestovné poriadky prepravcov nájdete v aplikácii (v prípade železníc už o niekoľko týždňov), viacerí prepravcovia majú v aplikácii dostupné aj údaje o presnej polohe a meškaní konkrétnych spojov. Ubian nie je jedinou aplikáciou, pomocou ktorej sa dajú vyhľadávať spoje. Napríklad s cestovaním bratislavskou MHD vám od konca minulého roka pomôže aj Google Maps. Ubian aj Google Maps využívajú tie isté dáta, každá služba má však svoje vlastné algoritmy na výber optimálnej trasy. V blízkej budúcnosti budú v aplikácii Ubian pribúdať aj cestovné poriadky a dynamické údaje chýbajúcich prepravcov vrátane zatiaľ najviac chýbajúcich - vlakov ZSSK. TransData tiež rokuje s prepravcami o možnosti, že by si cestujúci mohli cez aplikáciu kupovať cestovné lístky.


Výbuch v nemeckej továrni na autosúčiastky zranil dvadsať ľudí

Výbuch spôsobil požiar, ktorý sa už podarilo uhasiť.

BERLÍN. Až 20 ľudí utrpelo v pondelok zranenia, zväčša popáleniny, pri výbuchu a následnom požiari v závode subdodávateľskej spoločnosti Schaeffler v dolnofranskom meste Eltman v nemeckej spolkovej krajine Bavorsko. Celkove sedem osôb, ktoré utrpeli vážne zranenia, záchranári prepravili letecky do nemocnice. Bavorský rozhlas o tom informoval s odvolaním sa na policajné zdroje. Podľa nich sa do ovzdušia nedostali žiadne toxické látky a občania teda neboli ohrození, požiar už hasiči uhasili. Príčiny výbuchu budú zrejmé až po ukončení vyšetrovania kriminalistov zo Schweinfurtu za účasti expertov.


Juh Nemecka zasiahli silné búrky, padali krúpy veľkosti päste

BERLÍN. Mimoriadne nepriaznivé počasie sprevádzané krupobitím, záplavami a bleskami zasiahlo v noci na utorok južnú časť Nemecka. Vietor vyvracal stromy a búrky spôsobili mnohé škody na obydliach i vozidlách, informuje agentúra DPA. Polícia v okrese Oberpfalz v Bavorsku uviedla, že oblasť zasiahlo krupobitie, pričom padali krúpy veľkosti päste. Fransko sužoval taký prudký dážď, že došlo k zaplaveniu mnohých ulíc a pivníc. V bavorskom meste Regensburg spôsobil blesk požiar strechy domu. V Bádensku-Württembersku bola nepriaznivým počasím zasiahnutá predovšetkým oblasť južne a západne od Stuttgartu, píše DPA. V meste Reutlingen museli uzavrieť železničnú stanicu, pretože došlo k jej zaplaveniu. Polícia v okrese Esslingen musela zo zaplaveného vozidla vyslobodzovať staršieho muža. Jeden z policajtov pritom utrpel ľahšie zranenia, vodič vyviazol bez zranení. Meteorológovia počítajú s búrkami a silným dažďom na juhu Nemecka aj v priebehu utorka.


Arménsko zrušilo protokoly, ktoré mali normalizovať vzťahy s Tureckom

Protokoly mali otvoriť hranicu medzi Tureckom a Arménskom a normalizovať vzťahy.

JEREVAN. Arménsky prezident Serž Sarkisjan anuloval dlhodobo pozastavené protokoly zamerané na normalizáciu vzťahov s Tureckom. Informovala o tom agentúra AP. Prezident to oznámil vo štvrtok na zasadnutí bezpečnostnej rady krajiny, uviedol jeho hovorca. Takzvané Zürišské protokoly, ktoré podpísali Jerevan a Ankara v roku 2009, mali za cieľ otvoriť hranicu medzi Tureckom a Arménskom a normalizovať vzájomné diplomatické vzťahy. Dohoda si vyžadovala ratifikáciu parlamentmi oboch krajín. Turecko uzavrelo svoju hranicu s Arménskom v roku 1993 na protest proti vojne v Náhornom Karabachu. Od roku 1994, keď sa skončila vojna za odštiepenie Náhorného Karabachu od Azerbajdžanu, je tento región pod kontrolou ozbrojencov, ktorí o sebe tvrdia, že sú príslušníkmi miestnej arménskej menšiny. Azerbajdžan však deklaruje, že sú tam rozmiestnení aj vojaci arménskej armády. Vzťahy oboch krajín komplikuje aj dlhodobý spor o masaker zhruba 1,5 milióna Arménov, ktorí zahynuli v Osmanskej ríši počas prvej svetovej vojny.


USA a Turecko potvrdili strategické partnerstvo ohľadom Sýrie

McMaster a Kalin hovorili o prioritách a obavách oboch krajín.

ISTANBUL. Spojené štáty a Turecko potvrdili svoje strategické partnerstvo v spoločnom vyhlásení, ktoré vydali v nedeľu po stretnutí poradcu amerického prezidenta pre národnú bezpečnosť Herberta Raymonda McMastera s jeho tureckým náprotivkom Ibrahimom Kalinom v Istanbule. McMaster a Kalin hovorili o prioritách a obavách oboch krajín, ku ktorým patria spoločné strategické výzvy a vývoj v regióne, píše sa vo vyhlásení, ktoré zverejnili Biely dom i úrad tureckého prezidenta. Stanovisko sa nezmieňuje o podpore USA pre prevažne kurdské sily bojujúce v Sýrii, ktorá narušila vzťahy týchto spojencov z NATO. Vyhlásenie podľa agentúry DPA konštatuje, že McMaster a Kalin "sa podrobne venovali otázkam ovplyvňujúcim bilaterálne vzťahy a skúmali spôsoby rozšírenia spoločného boja proti všetkým formám terorizmu". McMaster navštívil Turecko po tom, ako v januári telefonoval s Kalinom v reakcii na tureckú ofenzívu v Kurdmi ovládanej enkláve Afrín v severnej Sýrii. Obaja poradcovia prisľúbili koordináciu s cieľom zabrániť, aby sa turecké a americké jednotky dostali do vzájomných bojov. USA podporujú sýrske kurdské sily a majú vlastných vojakov umiestnených v Manbidži východne od Afrínu. "Bolo potvrdené, že (kurdským milíciám) nebudú poskytnuté žiadne zbrane, a bolo zdôraznené, že oprávnené bezpečnostné obavy Turecka musia byť zohľadnené," uviedla kancelária tureckého prezidenta ešte v januárovom stanovisku. Minister zahraničných vecí USA Rex Tillerson by mal podľa očakávaní navštíviť Turecko počas svojej cesty po krajinách Blízkeho východu v dňoch 11.-16. februára.


Teploty na juhu Slovenska v stredu vystúpia na 34 stupňov

Dôležité je dodržiavať hlavne pitný režim.

BRATISLAVA. V stredu (28.6.) by mala na Slovensku vyvrcholiť aktuálna vlna horúčav. Pre celú južnú polovicu krajiny platí výstraha prvého najnižšieho stupňa pred vysokými teplotami, ktorú vydal Slovenský hydrometeorologický ústav (SHMÚ). Maximálna teplota vzduchu môže podľa očakávaní meteorológov dosiahnuť 33 až 34 stupňov Celzia. Výstraha platí pre Bratislavský, Trnavský a Nitriansky kraj, tiež pre južné okresy Banskobystrického a Košického kraja. Horúčavy predstavujú záťaž pre každý organizmus. Viac sú však ohrozené ženy, kolabujú častejšie ako muži. Takisto treba dávať pozor na deti a seniorov, radí Úrad verejného zdravotníctva SR. Podľa toho treba dodržiavať pitný režim, dospelý človek by mal počas dňa vypiť najmenej tri litre vody. Dôležité je piť pravidelne v menších dávkach. S klimatizáciou to nemožno preháňať, rozdiel teplôt medzi vonkajším a vnútorným prostredím nesmie byť vyšší ako päť, maximálne sedem stupňov Celzia.


Moldavský parlament schválil vládu a ukončil tak politickú krízu

Po mesiacoch rokovaní sa im podarilo dohodnúť koalíciu.

KIŠIŇOV. Moldavský parlament v sobotu schválil novú vládu v snahe ukončiť politickú krízu vyvolanú februárovými voľbami. Nová vláda však predstavuje bezprecedentné spojenectvo medzi proruskými a proeurópskymi silami, informovala agentúra AFP. V chaotických voľbách nezískala žiadna strana jasnú väčšinu. Bývalá sovietska republika sa tak ocitla v politickej neistote a obavách, že v krajine medzi Ukrajinou a Rumunskom nastane zmätok. Po mesiacoch rokovaní bola dohodnutá koalícia medzi proruskou Socialistickou stranou Moldavska (PSRM) podporovanou prezidentom Igorom Dodonom, ktorá obsadila 35 zo 101 parlamentných kresiel, a proeurópskym blokom ACUM, ktorý má 26 kresiel. Dohoda je v rozpore so stanoviskom Ústavného súdu, ktorý v piatok rozhodol, že parlament by sa mal rozpustiť a mali by sa vyhlásiť nové voľby. Cieľom dohody bolo vyšachovať druhú najväčšiu parlamentnú silu - Demokratickú stranu Moldavska (PDM) pod vedením vplyvného oligarchu Vlada Plahotniuca, ktorá v parlamente získala 30 miest. Dodonova promoskovská strana podporuje vstup Moldavska do Ruskom vedenej Eurázijskej ekonomickej únie namiesto Únie. Proeurópsky blok ACUM presadzuje členstvo v Únii a NATO. Stredoľavá PDM sa snaží o vyvážený prístup k Moskve a Bruselu. Dodon je blízkym spojencom ruského prezidenta Vladimíra Putina, ktorý tiež podporuje separatistov v odštiepeneckom regióne Podnesterska. Mnohí Moldavci však dúfajú v budúcnosť v rámci Európy, v čom im je príkladom Rumunsko, s ktorým má bývalá sovietska republika úzke kultúrne väzby. Moldavsko patrí k najchudobnejším krajinám Európy, jeho hrubý domáci produkt (HDP) na obyvateľa bol v roku 2018 štyrikrát nižší než v susednom Rumunsku, vyplýva z údajov Svetovej banky. Ekonomika krajiny je výrazne závislá od peňazí zasielaných Moldavčanmi pracujúcimi v zahraničí, no tiež poľnohospodárstva a vinárstva, ktoré vyváža predovšetkým do východnej Európy a Číny, približuje AFP. Moldavsko v roku 2014 podpísalo asociačnú dohodu s EÚ, vlani však Brusel zredukoval svoju finančnú pomoc krajine s odvolaním sa na zhoršenie situácie v oblasti právneho štátu, čo bol odkaz najmä na problémy s bojom s korupciou.


Nový satelit má byť najžiarivejším objektom nočnej oblohy

Cieľom je, aby sa ľudia pozreli na oblohu a uvedomili si, že sa nachádzajú na skale uprostred vesmíru.

WELLINGTON. Novozélandský podnikateľ Peter Beck, ktorého spoločnosť Rocket Lab vyniesla cez víkend na obežnú dráhu Zeme pomocou rakety Electron niekoľko malých komerčných satelitov, v stredu oznámil, že na palubu rakety umiestnili aj "utajený satelit", ktorého jediným účelom je, aby bol novým najžiarivejším objektom nočnej oblohy. Drobné teleso má povrch pozostávajúci zo 65 reflexných panelov, ktoré odrážajú slnečné svetlo, rýchlo sa točí okolo svojej osi a každých 90 minút obletí po eliptickej dráhe Zem. "Cieľom je, aby sa ľudia pozreli na oblohu a uvedomili si, že sa nachádzajú na skale uprostred vesmíru," vysvetľuje Beck, ako ho napadlo umiestniť do vesmíru objekt, ktorý nazval Hviezda ľudskosti. Vesmírna diskoguľa, ako Beckov satelit nazvala agentúra AP, síce na orbite vydrží len deväť mesiacov, no podnikateľ má už teraz plán, že bude podobné objekty vypúšťať do vesmíru aj v budúcnosti.


Sledujte naživo: SpaceX urobil štrnásty úspešný štart v tomto roku

Firma Elona Muska poletí tento týždeň dvakrát.

LOMPOC, BRATISLAVA. SpaceX v pondelok o 14:37 nášho času urobil ďalší úspešný štart rakety Falcon 9 na obežnú dráhu Zeme. Živý prenos z leteckej základne Vanderberg v Kalifornii ste mohli sledovať už dvadsať až pätnásť minút pred štartom. Na obežnú dráhu 700 kilometrov nad povrchom Zeme firma v pondelok vynesie tretí náklad pre spoločnosť Iridium, ktorá na obežnej dráhe buduje satelitnú komunikačnú sieť Iridium NEXT. SpaceX sa potom pokúsi s prvým stupňom rakety pristáť na autonómnej pristávacej plošine v Tichom oceáne. Firma Elona Muska sa po mesačnej pauze s pondelkovým letom vracia k svojmu záväzku urobiť v tomto roku dvadsať štartov. Minulý rok štartovala osemkrát, po septembrovej nehode so zničenou raketou a nákladom sa odmlčala až do začiatku roka 2017. V stredu čaká SpaceX ďalší štart, tento raz s už použitým prvým stupňom rakety - firma sa o takýto štart pokúsila zatiaľ iba dva razy. Na obežnú dráhu nad zemským rovníkom vynesie draketa Falcon 9 satelit SES-11/EchoStar-105.


Iránska laureátka Nobelovej ceny vyzvala na neposlušnosť

Lídri Iránu už niekoľko dní tvrdia, že protesty sú podnecované zahraničnými veľmocami.

TEHERÁN. Iránska laureátka Nobelovej ceny mieru z roku 2003 Širín Ebadiová v tomto období protivládnych protestov vyzvala z Londýna svojich krajanov, aby prejavili občiansku neposlušnosť. Ebadiová vo vyjadreniach pre noviny Ašark al-Awsat, vlastnené Saudskou Arábiou, vyzvala Iráncov, aby neplatili účty za vodu, plyn a elektrinu a ani dane, čím vytvoria ekonomický tlak na vládu. Ebadiová, bývalá sudkyňa a aktivistka za ľudské práva, vrátane práv iránskych detí, žije v súčasnosti v Londýne. Účty na sociálnych sieťach boli vo štvrtok plné videí a blogov, podrobne zachytávajúcich protesty v Iráne v noci na štvrtok. Protirečia tak tvrdeniu vysokopostaveného predstaviteľa iránskej armády z predchádzajúceho dňa, že týždeň trvajúce protivládne demonštrácie sa už skončili. Podľa tlačovej agentúry AP si vyžiadali najmenej 21 mŕtvych. Jedno video zachytáva ľudí skandujúcich heslá proti najvyššiemu iránskemu lídrovi ajatolláhovi Alímu Chameneímu. Tlačová agentúra Tasmín informovala aj o 28 osobách zatknutých v meste Bírdžand za nedovolené zhromažďovanie. Túto správu nebolo možné nezávisle overiť, napísala agentúra DPA. Navyše sa objavili správy, že v meste Borúdžerd na západe krajiny zatkli občana Európskej únie. Najvyššie postavený mestský sudca Hamíd-Rest Bolhassání zatknutie potvrdil. Občan EÚ bol údajne vycvičený európskou tajnou službou a vyslaný do Borúdžerdu, aby pomohol riadiť protesty, povedal sudca pre agentúru Tasmín. Nespresnil však, z ktorej krajiny muž pochádza a či má aj iránske občianstvo. Chameneí a ďalší predstavitelia konzervatívneho teokratického vedenia Iránu už niekoľko dní tvrdia, že protesty sú podnecované zahraničnými veľmocami. Iránsky prezident Hasan Rúhání odmietol takéto obvinenia a vyhlásil, že niektorí lídri nechcú pochopiť, že protestujúci ľudia sa sťažujú na nezamestnanosť a nedostatočné slobody vo svojom bežnom živote.


Sudca maldivského najvyššieho súdu strávi takmer päť mesiacov za mrežami

MALE. Sudca maldivského najvyššieho súdu strávi štyri mesiace a 24 dní za mrežami. V utorok o tom rozhodol trestný súd. Abdulla Saíd údajne bránil najvyššiemu súdu prijímať listy od vlády.Sudcu zadržali vo februári počas politickej krízy. Najvyšší súd sa stal ústredným nepriateľom štátnej moci po tom, ako jeho sudcovia rozhodli o prepustení viacerých opozičných politikov. Jedným z prepustených väzňov z radov opozície bol aj bývalý prezident Muhammad Našíd. Podľa rozhodnutia súdu bolo uväznenie týchto opozičných predstaviteľov politicky motivované a ich obvinenia vyfabrikované.Abdulla Saíd pritom čelí aj obvineniam z terorizmu, pre ktoré mu v prípade dokázania viny hrozí vyšší trest.


Blahová sa pre kauzu Čistý deň obrátila na OSN

Dôvodom je nedostatočná aktivita zo strany ministerstva práce.

BRATISLAVA. Poslankyňa SaS Natália Blahová vo štvrtok zaslala Výboru OSN pre práva dieťaťa Podnet na prešetrenie závažného a systematického porušovania práv ustanovených Dohovorom o právach dieťaťa. Ako sa uvádza v stanovisku poslankyne, dôvodom tohto kroku je, že Ministerstvo práce, sociálnych vecí a rodiny SR (MPSVaR) podľa nej neuplatňuje všetky svoje možnosti a nástroje na ochranu práv detí. Poukazuje pritom na kauzu údajného zneužívania detí v resocializačnom zariadení Čistý deň v Galante a na fakt, že ministerstvo práce mu doteraz neodobralo akreditáciu. Keďže rezort práce podľa nej priamo zodpovedá za zariadenia, ktorým akreditáciu udeľuje, svojím nekonaním ohrozuje deti na ich právach. "Preto som považovala za nutné informovať Výbor OSN pre práva dieťaťa o tomto prípade trestuhodného zanedbávania povinností zo strany orgánov štátnej správy a požiadať ho o šetrenie a intervenciu v tejto závažnej situácii," skonštatovala. Poslankyňa upozorňuje, že v septembri 2016 akreditačná komisia ministerstva práce, sociálnych vecí a rodiny po preskúmaní situácie odporučila ministerstvu, aby zariadeniu Čistý deň, n. o. odobralo akreditáciu. Svoju výzvu pre MPSVaR zopakovala aj po svojom následnom novembrovom zasadaní. "Dňa 22. decembra 2016 minister práce, sociálnych vecí a rodiny Ján Richter prerušil správne konanie o odobratí akreditácie zariadeniu Čistý deň s odôvodnením, že nemá dostatok informácií. To aj napriek tomu, že jeho vlastný poradný orgán s výhradnými kompetenciami – akreditačná komisia dvakrát odporúčala ministerstvu, aby zariadeniu akreditáciu odňalo," povedala Blahová. V súčasnosti je podľa nej rozhodnutím súdu v zariadení umiestnených 21 maloletých. "Pokiaľ bude zariadenie disponovať akreditáciou pridelenou ministerstvom práce, môže fungovať v nezmenenom režime," uviedla. Využitie vnútroštátnych prostriedkov nápravy je podľa poslankyne v tomto prípade zo strany slovenských orgánov neprimerane predlžované, čím môžu byť ohrozované na svojich právach ďalšie deti. "Takéto konanie je neprípustné, keďže ide o práva a právom chránené záujmy maloletých detí v súvislosti s veľmi závažnými podozreniami týkajúcimi sa sexuálneho zneužívania, krutého, neľudského alebo ponižujúceho zaobchádzania a trestania detí," zdôraznila s poukazom na článok tri Dohovoru o právach dieťaťa, ktorý konštatuje, že "záujem dieťaťa musí byť prvoradým hľadiskom pri akýchkoľvek postupoch týkajúcich sa detí, či už vykonávaných súkromnými zariadeniami sociálnej starostlivosti, súdmi, správnymi alebo zákonodarnými orgánmi". Resocializačnému zariadeniu Čistý deň v Galante hrozí odobratie štátnej akreditácie po tom, ako poslankyňa NR SR Natália Blahová zverejnila informácie o údajnom sexuálnom zneužití maloletej klientky v zariadení. V tomto zariadení boli podľa poslankyne aj iné znásilnenia a útoky. Ministerstvo práce v reakcii na zverejnenie kauzy začalo v zariadení v spolupráci s Generálnou prokuratúrou SR kontrolu. Opoziční poslanci medzitým upozornili na ďalšie prípady bývalých klientov a zamestnancov zariadenia, ktorí hovoria o zneužívaní chovancov. Polícia zriadila pre vyšetrovanie prípadu šesťčlenný vyšetrovací tím. Zariadenie nie je štátne, no má akreditáciu ministerstva. Akreditačná komisia odporučila ministerstvu sociálnych vecí odobrať Čistému dňu akreditáciu pre nedostatky, ktoré boli v stredisku v minulosti zistené. Deti by v takomto prípade boli premiestnené do iných zariadení. Riaditeľ resocializačného strediska Peter Tománek v súvislosti s kauzou údajného sexuálneho zneužívania jednej z klientok odmietol akékoľvek systémové zlyhanie zo strany strediska, ktoré vedie. Všetci zamestnanci aj klienti Čistého dňa podľa neho spolupracujú so všetkými kontrolami, ktoré sa o zariadenie zaujímajú.


Sýrska armáda tvrdí, že zostrelila izraelské lietadlo, ďalšie údajne zasiahla

Zostreleniu lietadla predchádzalo narušenie sýrskeho vzdušného priestoru štyrmi izraelskými stíhačkami.

BEJRÚT, TEL AVIV. Sýria v piatok oznámila, že jej armáda zostrelila izraelské lietadlo. Predchádzalo tomu narušenie sýrskeho vzdušného priestoru štyrmi izraelskými lietadlami, informovala sýrska tlačová agentúra SANA. SANA dodala, že izraelské lietadlá v Sýrii zaútočili na pozície sýrskej vládnej armády v oblasti ležiacej východne od mesta Homs. Sýrska armáda tvrdí, že jedno z izraelských lietadiel pri odvetnej akcii zostrelila a druhé zasiahla. Správy zverejnené sýrskou armádou bezprostredne nebolo možné potvrdiť. Sýria označila izraelský útok za "nehoráznu agresiu", ktorá je prejavom podpory "sionistického nepriateľa pre teroristické gangy" bojujúce v Sýrii proti vládnej armáde. Izrael v piatok ráno informoval, že jeho územie zasiahlo niekoľko rakiet vypálených zo Sýrie. Ostreľovaniu predchádzala akcia izraelských lietadiel nad územím Sýrie, pri ktorej tam zasiahli viacero cieľov. Izraelská protivzdušná obrana jednu z rakiet zneškodnila. Velenie armády nespresnilo, či Izraelom ovládané územie zasiahli aj ďalšie rakety. Zdôraznilo však, že bezpečnosť izraelských civilistov ani posádka izraelského lietadla neboli ohrozené. K podobnému incidentu došlo aj 13. januára, keď Sýria obvinila Izrael z ostreľovania vojenského letiska pri Damasku. Izraelská vláda predtým nepotvrdila, ale ani nepoprela izraelské útoky na Sýriu. Panuje všeobecné presvedčenie, že Izrael uskutočnil na území Sýrie už niekoľko sérií náletov na moderné zbraňové systémy vrátane Ruskom vyrobených protilietadlových rakiet a iránskych rakiet, ako aj na pozície proiránskeho fundamentalistického hnutia Hizballáh. Samotný Izrael sa však k takýmto svojim akciám priznáva len veľmi zriedkavo. Odvetná paľba na izraelské lietadlá zo strany Sýrie je ojedinelým javom. Izrael takmer nepociťuje, že v susednej Sýrii už siedmy rok trvá občianska vojna - s výnimkou striel zblúdených cez spoločnú hranicu, čo izraelské velenie pripisuje chybnej taktike armády bojujúcej na strane sýrskeho prezidenta Bašára Asada. Izrael na tieto incidenty reaguje zvyčajne odvetnou paľbou na pozície sýrskej armády.


Majstrovská Banská Bystrica v príprave vysoko podľahla Klagenfurtu

ZVOLEN. Hokejisti tipsportligového HC Nové Zámky prehrali v piatok na 21. ročníku prípravného turnaja Memoriál Pavla Zábojníka vo Zvolene s poľským mužstvom GKS Tychy 1:3. Nedarilo sa slovenskému majstrovi z Banskej Bystrice, ktorý prehral s rakúskym šampiónom z Klagenfurtu 4:7, keď ten v tretej tretine rozhodol duel štyrmi gólmi. Zvolen zdolal francúzsky tím Scorpions de Mulhouse 5:1. HC Mikron Nové Zámky - GKS Tychy 1:3 (0:2, 1:1, 0:0) Góly: 33. Ordzovenský - 6. Klimenko, 11. Mroczokowski, 23. Mroczokowski HC'05 iClinic Banská Bystrica - EC KAC Klagenfurt 4:7 (0:1, 3:2, 1:4) Góly: 21. Šoltés, 30. Jääskeläinen, 39. Hickmott, 58. Hickmott - 7. Petersen, 22. Ganahl, 38. Obersteiner, 43. Bischofberger, 46. Richter, 50. Koch, 57. Hundertpfund HKM Zvolen - Scorpions de Mulhouse 5:1 (3:0, 1:1, 1:0) Góly: 2. Kelemen, 12. Mráz, 14. Halama, 28. Corrin, 60. Corrin - 31. Raux


USA varovali pred sankciami západné firmy, ktoré investovali do Nord Stream 2

Do projektu Nord Stream 2 investovalo päť západných firiem.

BRUSEL. Spojené štáty v stredu (11.7.) večer zopakovali svoje varovanie pre západné firmy, ktoré investovali do ruského plynovodu Nord Stream 2, že sú vystavené riziku sankcií. A uviedli, že Moskva používa projekt na rozdelenie Európy. "Dali sme jasne najavo, že firmy pracujúce pre ruský sektor exportu energií sa zapájajú do podnikania, ktoré prináša riziko sankcií," povedal hovorca amerického ministerstva zahraničných vecí. "Veríme, že to podkope celkovú energetickú bezpečnosť a stabilitu Európy, keďže (plynovod) poskytne Rusku ďalší donucovací nástroj pre európske krajiny, najmä Ukrajinu. Rusko si uvedomuje, že tento projekt rozdeľuje Európu a využíva to vo svoj prospech," dodal. Americký prezident Donald Trump v stredu obvinil Nemecko, že je "zajatcom" Moskvy vďaka svojej závislosti na ruskom plyne. A tiež podpore zdvojnásobenia kapacity plynovodu Nord Stream, ktorý po dne Baltického mora prepravuje plyn do Nemecka a obchádza tak tradičné trasy cez Ukrajinu. Do projektu Nord Stream 2 investovalo päť západných firiem: Wintershall a Uniper z Nemecka, rakúsky OMV, anglo-holandského Shell a francúzska Engie.


Petržalka chce pre deti vybudovať novú škôlku

BRATISLAVA. Bratislavská mestská časť Petržalka chce ďalšie miesta pre škôlkárov vytvoriť obnovou voľných priestorov v prístavbe Základnej školy (ZŠ) Turnianska. Pre deti tu vznikne deväťdesiat miest v štyroch triedach materskej školy. Vyplýva to z návrhu všeobecne záväzného nariadenia (VZN) o zriadení Materskej školy (MŠ), Turnianska od 1. septembra 2018. Petržalskí miestni poslanci o ňom budú rokovať na utorkovom zastupiteľstve. Škôlku bude vo spustení do prevádzky financovať mestská časť, ktorá ju bude mať vo svojej správe. Peniaze na rekonštrukciu chce Petržalka získať od Ministerstva pôdohospodárstva a rozvoja vidieka SR, ktoré vyhlásilo Výzvu na predkladanie projektových zámerov na zvýšenie kapacít v škôlkach. Celkový rozpočet na obnovu prestavuje podľa samosprávy 380-tisíc eur, mestská časť ju bude financovať piatimi percentami, čo je je 19-tisíc eur. Ukončenie rekonštrukcie objektu naplánovali do konca tohto roka. Petržalka uvádza, že súčasťou rekonštrukcie ZŠ Turnianska bude aj nové oplotené detské ihrisko s pieskoviskom a hracími prvkami, ktoré bude slúžiť len deťom zo škôlky. Zriadeniu MŠ predchádza zaradenie do siete škôl a školských zariadení SR do 31. marca kalendárneho roka, ktorý predchádza roku, v ktorom chcú škôlku zriadiť. Žiadosť o zriadenie predkladá samospráva ministerstvu školstva. Dokladom, ktorý musí ministerstvu mestská časť predložiť, je uznesenie miestneho zastupiteľstva k návrhu VZN. Podmienkou pre zriadenie materskej školy je právoplatné rozhodnutie Ministerstva školstva, vedy, výskumu a športu SR o zaradení MŠ, Turnianska 10 do siete škôl a školských zariadení SR. Vydávajú ho na základe žiadosti mestskej časti ako zriaďovateľa a v zmysle príslušných ustanovení zákona o štátnej správe v školstve. Mestská časť Bratislava - Petržalka dlhodobo bojuje s nedostatkom miest v materských školách. Hoci sa samospráve za posledných osem rokov podarilo vytvoriť štyristo nových miest, dopyt v súčasnosti stále prevyšuje ponuku. Podľa prednostu Miroslava Štefánika Petržalka ročne pre nedostatok kapacity neprijme do škôlok približne štyristo detí. Samospráva začiatkom februára začala s rekonštrukciou materskej školy na Vyšehradskej ulici, touto obnovou zvýši kapacitu svojich škôlok o sedem tried s počtom približne 150 miest. Pre deti by mala začať fungovať od 1. septembra 2018. Ako ďalej Štefánik spomenul, ďalšie miesta by v budúcnosti mohli pribudnúť v elokovaných pracoviskách materských škôl, priestor pre deti chce tiež samospráva získať prestavbou školských bytov. V súčasnosti Petržalka zriaďuje 23 materských škôl.Rokovanie petržalského miestneho zastupiteľstva sa začína v utorok 28. februára o 9:00 v kongresovej sále Technopolservisu na Kutlíkovej ulici 17 v Petržalke.


DOBRÉ RÁNODobré ráno: Kto je v pozadí miliardového nákupu transportérov

Prezident Kiska si dal nákupy vysvetliť. Podľa neho chýbala transparentnosť. Čo všetko bolo problematické?

Armádny nákup, o ktorom sa hovorí ako o najväčšom v dejinách samostatného Slovenska, musel minister obrany Peter Gajdoš vysvetľovať prezidentovi Andrejovi Kiskovi. Kiska si Gajdoša pozval, aby objasnil nákup obrnených transportérov, ktorý kritici označili za netransparentný. O väčších nákupoch armádnej techniky sa hovorilo už pri chystaní novej obrannej stratégie SR. Čo a prečo štát nakupuje? Kto vlastne túto techniku nakupuje a ako? A čo vieme o firmách v pozadí? O tom, čo nakupujeme, prečo teraz, a aké sú podozrenia diskutujú Zuzana Kepplová s Petrom Kováčom a Adamom Valčekom. Ak máte iPhone, kliknite na tlačidlo nižšie alebo na odkaz: Apple podcasty  Pre Android telefóny zvoľte: RSS | SoundCloud | Stitcher | Pocket Casts Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


V regionálnych voľbách na Sicílii triumfovala pravica

Výsledok na Sicílii nemusí veštiť neúspech pre Renziho v parlamentných voľbách.

PALERMO. Spoločný kandidát pravicových síl na Sicílii Nello Musumeci získal v nedeľňajších regionálnych voľbách 39,8 percent hlasov pred kandidátom populistického Hnutia 5 hviezd Giancarlom Cancellerim s 34,7 percentami. Informoval o tom denník La Repubblica. Nedeľňajšie regionálne voľby na Sicílii, ktoré poznačila relatívne nízka účasť 46,8 percenta, sa považujú za dôležitý test pred parlamentnými voľbami v Taliansku naplánovanými na začiatok budúceho roka, pravdepodobne na marec, napísala agentúra DPA. Podľa výsledkov hlasovania na Sicílii sa zdá, že Vpred Taliansko Silvia Berlusconiho a M5S majú pred parlamentnými voľbami najlepšie pozície. Centristicko-ľavicová Demokratická strana bývalého talianskeho premiéra Mattea Renziho utrpela na Sicílii ťažkú porážku. Jej kandidát Fabrizio Micari dostal iba 18,7 percenta hlasov pred kandidátom Demokratickej ľavice Claudiom Favom so 6,1 percenta. Podľa DPA však situácia na Sicílii ešte nemusí automaticky veštiť neúspech pre Renziho aj v parlamentných voľbách, keďže Sicília je tradične konzervatívna. V celoštátnych prieskumoch ľavý stred za pravým stredom príliš nezaostáva, pričom M5S je až na treťom mieste.


Čaputová by zvažovala aj úradnícku vládu, ak by Pellegriniho kabinet padol

Na mimoriadnej schôdzi chce opozícia Pellegrinimu vysloviť nedôveru.

BRATISLAVA. Ak by na nadchádzajúcej mimoriadnej schôdzi Národnej rady SR padla vláda, prezidentka SR Zuzana Čaputová by zvažovala aj vymenovanie dočasného úradníckeho kabinetu. Uviedla to v pondelkovej relácii Rádia Expres Braňo Závodský Naživo.  Na mimoriadnej schôdzi chce opozícia vysloviť nedôveru premiérovi Petrovi Pellegrinimu (Smer) za to, že neodvolal Moniku Jankovskú z postu štátnej tajomníčky ministerstva spravodlivosti. "Zvažovala by som všetky ústavné možnosti. Jednou z nich je naozaj vymenovanie dočasnej úradníckej vlády. Veľmi by záležalo od viacerých faktorov," povedala Čaputová v Rádiu Expres. Čaputová sa tiež dotkla medializovaných informácií o údajnej komunikácii obvineného Mariana Kočnera s viacerými osobami, medzi nimi aj Jankovskou. "To, o čom sa tu bavíme, tie zverejňované správy z komunikácie medzi pánom Marianom Kočnerom a predstaviteľmi justície, alebo spravodlivosti a ďalších orgánov, to je veľký problém. My sme stále z hľadiska dôveryhodnosti, ako Slovenská republika na chvoste Európskej únie. Naši ľudia nedôverujú justičným orgánom v extrémnej miere," skonštatovala hlava štátu.


V kauze falšovania peňazí opätovne odsúdili dvoch Talianov

Rovnaký verdikt vyriekol Špecializovaný trestný súd aj v septembri 2016.

BRATISLAVA/PEZINOK. Špecializovaný trestný súd opätovne uznal 52-ročného Sergia G. a 69-ročného Salvatora G. za vinných zo zločinu falšovania peňazí v štádiu pokusu. Ako pre agentúru SITA povedala hovorkyňa súdu Katarína Kudjáková, spod obžaloby za obmedzenie osobnej slobody senát Talianov oslobodil. Rovnaký verdikt vyriekol Špecializovaný trestný súd aj v septembri minulého roku. Najvyšší súd však vo februári na neverejnom zasadnutí zrušil rozsudok prvostupňového, čiže špecializovaného súdu a vec nariadil v potrebnom rozsahu znovu prejednať a rozhodnúť. Prvostupňový súd preto rozšíril listinné dokazovanie, ako aj výsluchy svedkov. Špecializovaný trestný súd v stredu dvojici uložil aj rovnaký trest ako v minulom roku, konkrétne nepodmienečné tresty odňatia slobody vo výmere tridsať mesiacov a vyhostenie z republiky. Dnešný rozsudok prvostupňového súdu nie je právoplatný. Podľa obžaloby Taliani v spolupráci s ďalšími osobami chceli na Slovensku a v Čechách vyrobiť falzifikáty 20- a 500-eurových bankoviek v hodnote viac ako 80 miliónov eur. Hlavným organizátorom trestnej činnosti zameranej na výrobu falzifikátov bol taliansky občan Lorenzo M. Cez neho a ďalšieho muža Henryho S. sa obžalovaní dostali k niektorým aktivitám smerujúcim k výrobe falzifikátov a mali sa podieľať na transporte vyrobených peňazí. Avšak v istej tlačiarni v Českej republike sa vyrobili iba tri vzorky 20-eurovej bankovky, iba jedna bola potlačená obojstranne. Obžalovaní Sergio G. a Salvatore G. nepopierali svoj podiel na celej akcii. Podľa súdu pred zadržaním Talianov 31. októbra 2014 na benzínovom čerpadle pri Sekuliach bola akcia v réžii slovenskej polície. Obžalovaných usvedčoval Lorenzo M. a Henry S., voči ktorým po priznaní prokuratúra podmienečne trestné stíhanie zastavila. Obžalovaný Sergio G. prezentoval názor, že Lorenzo si beztrestnosť vykúpil sumou 280-tisíc eur.Obaja obžalovaní majú bohatú kriminálnu minulosť, ale popreli svoju príslušnosť k niektorej zo skupín talianskej mafie. Pretože sa nepreukázalo, že Taliani uniesli jedného z tlačiarov a snažili sa tak pritlačiť na jeho kolegov, aby zabezpečili výrobu bankoviek, senát Špecializovaného trestného súdu ich spod obžaloby za obmedzenie osobnej slobody oslobodil.


Siedmi Slováci spolu získali tri kanadské body, na brankára Arizony šlo 60 striel

Skúsený obranca Zdeno Chára vynechal duel svojho Bostonu pre zranenie.

NEW YORK. Sedem slovenských hokejistov si zahralo v sobotňajších zápasoch NHL, štatistiky kanadského bodovania si rozšírili traja z nich. Andrej Sekera bol jednou z kľúčových postáv pri víťazstve Edmontonu nad Anaheimom 3:2 po predĺžení. V štvrtej minúte predĺženia sa slovenský obranca odhodlal na výlet za bránku súpera, odtiaľ našiel nemeckého spoluhráča Leona Draisaitla a ten rozhodol o dvoch bodoch pre Edmonton. Bola to siedma asistencia a desiaty bod Sekeru v prebiehajúcej sezóne, Draisaitl zaznamenal desiaty presný zásah. Sekerovi chýba jediný bod od pokorenia 200-bodovej hranice v NHL (40+159). Útočník Tomáš Tatar a obranca Martin Marinčin si tiež pripísali po jednej asistencii na gól, ale ich tímom to k víťazstvám nepomohlo. Detroit s Tomášom Tatarom a Tomášom Jurčom v zostave prehral na ľade Pittsburgu 3:5, hoci po dvoch tretinách viedol 3:1. Tatar aj Jurčo dvakrát vystrelili na brankára Marca-Andreho Fleuryho, ale bez úspechu. Pozoruhodné je, že Pitsburgh vyhral už piatykrát v sezóne, keď po dvoch tretinách viedol jeho súper. Detroit prehral z ostatných šiestich zápasov prvý raz v riadnom hracom čase. "Hráčom neustále prízvukujem, že na utváranie gólových situácií nemusíme čakať na presilovky alebo chyby súpera. Treba to skúšať aj inými spôsobmi," uviedol tréner Pittsburghu Mike Sullivan. Martin Marinčin často neboduje, ale v 42. minúte mal podiel na vyrovnávajúcom góle Toronta vo Vancouveri na 2:2. Marinčin vystrelil od modrej čiary zrejme zámerne nepresne, aby sa k puku za bránkou mohol dostať jeho spoluhráč Zach Hyman. Ten našiel voľného Austona Matthewsa a mladý strelec jedenástym gólom sezóny vyrovnal. Stačilo to na jeden bod pre hostí, domáci napokon triumfovali po samostatných nájazdoch. Slovenský obranca Marinčin si v pätnástom zápase sezóny pripísal piaty bod (1+4) a odohral solídnych dvadsať minút a 28 sekúnd. Brankár víťazného tímu Ryan Miller predviedol 38 zákrokov a poradil si aj s dvoma nájazdami. "Po zápase s Anaheimom a prehre 1:3 som mal zlý pocit, lebo som potopil spoluhráčov svojimi chybami. Potreboval som sa odraziť a podarilo sa mi to," skonštatoval Ryan Miller na webe NHL. V bohatom 12-zápasovom programe nestrelil gól nikto zo Slovákov a z víťazstva sa tešil okrem Sekeru už len jediný - Marko Daňo nechýbal pri víťazstve Winnipegu na ľade St. Louis 3:2 po predĺžení, ale nebodoval. Už v sedemnástej sekunde predĺženia rozhodol o výhre hostí Bryan Little, jeho fínsky spoluhráč z útoku Patrik Laine sa šestnástym gólom v sezóne dotiahol na pozíciu streleckého lídra NHL spoločne so Sidneym Crosbym. Devätnásťročný ruský obranca Ivan Provorov v službách Philadelphie má za sebou životný zápas v NHL. Nováčik Provorov v 24. minúte v rozpätí 31 sekúnd dvoma gólmi otočil súboj s Chicagom z 0:1 na 2:1. Hokejisti Philadelphie napokon zvíťazili 3:1 a dosiahli štvrté víťazstvo v sérii, čo je ich tohtosezónny rekord. Z dvojice slovenských útočníkov v drese Chicaga bol aktívnejší Richard Pánik, ale jeho štyri strely, rovnako ako pokus Mariána Hossu, sa gólmi neskončili. "Streliť gól v zápase je krásny pocit, ale dať dva počas jedného striedania je niečo neuveriteľné. V minulom stretnutí tam bolo pár zlých odrazov puku a celkovo mi to nešlo. Teraz to bolo oveľa lepšie," uviedol nadšený Provorov. Boston zvíťazil v Buffale 2:1, rozhodujúci gól strelil v 48. minúte Patrice Bergeron. Fínsky brankár Bruins Tukka Rask sa zaskvel 35 zásahmi, zo svojho pohľadu sezónnym maximom. Hostia už v šiestom zápase za sebou nastúpili bez zraneného slovenského kapitána Zdena Cháru. Tridsaťdeväťročný bek si zdravotnú indispozíciu privodil 22. novembra v druhej tretine stretnutia proti St. Louis. Bruins bez svojho kapitána trikrát prehrali a teraz po tretí raz zvíťazili. V ďalšom stretnutí si tím New York Rangers poradil s Carolinou 4:2 aj vďaka dvoma zásahom Chrisa Kreidera. Rangers zvíťazili v domácej Madison Square Garden nad Hurricanes trinástykrát za sebou, čo je ich najdlhšia víťazná domáca séria proti niektorému zo súperov v NHL v celej klubovej histórii. Informuje o tom web NHL. V zápase Arizona - Columbus sa tešili z víťazstva 3:2 po nájazdoch hostia (piateho v sérii), ale za zmienku stoja aj dva individuálne počiny domácich hráčov. Brankár Mike Smith predviedol 58 zákrokov, čo je klubový rekord Coyotes. Legenda klubu, štyridsiatnik Shane Doan, strelil 399. gól kariéry v NHL. "Frustrovaný je možno ešte slabé slovo. Keď sa už zdá, že sme urobili krok dopredu, príde potom ďalších pár dozadu. Dopracovať sa k víťazstvám pre nás nie je ľahké," uviedol Mike Smith, ktorý mal minimálne 40 zákrokov v troch zo štyroch ostatných zápasov. Philadelphia Flyers - Chicago Blackhawks 3:1 (0:1, 3:0, 0:0)Góly: 24. Provorov (Cousins, VandeVelde), 24. Provorov (Raffl), 29. B. Schenn (Konecny) - 4. Panarin (Anisimov, P. Kane) /Marián Hossa odohral 18 minút a 29 sekúnd, raz vystrelil a zaznamenal tri hity, Richard Pánik (obaja Chicago) odohral 12 minút a 43 sekúnd, štyrikrát ohrozil súperovho brankára, pripísal si tri hity, zablokoval dve strely a duel ukončil s jedným mínusovým bodom/ New York Rangers - Carolina Hurricanes 4:2 (1:0, 0:1, 3:1)Góly: 5. Stepan (Klein, Zuccarello), 46. Grabner (Skjei, Fast), 53. Kreider (Stepan, Girardi), 58. Kreider (Zuccarello, Stepan) - 29. Stalberg (B. McGinn, Ryan), 47. V. Rask (Pesce, Slavin) Buffalo Sabres - Boston Bruins 1:2 (0:1, 0:0, 1:1)Góly: 50. E. Kane (Reinhart) - 15. Krejčí (Carlo, Backes), 48. P. Bergeron (Pastrňák, Marchand) /obranca Zdeno Chára (Boston) nehral pre zranenie/ Nashville Predators - New Jersey Devils 4:5 pp (2:1, 2:0, 0:3 - 0:1)Góly: 17. Fiala (Irwin, Ribeiro), 20. P. K. Subban (C. Wilson), 27. Fiala (C. Smith, Ribeiro), 35. Josi (Ekholm, Järnkrok) - 18. Hall (Quincey), 41. Cammalleri (A. Greene, Zajac), 41. A. Greene (Fiddler, Lappin), 53. Henrique (Zajac, Hall), 65. Cammalleri (Hall) Ottawa Senators - Florida Panthers 2:0 (2:0, 0:0, 0:0)Góly: 7. E. Karlsson (Dzingel, Pageau), 8. Brassard (Wideman, Hoffman) Pittsburgh Penguins - Detroit Red Wings 5:3 (0:1, 1:2, 4:0)Góly: 31. Kessel (Malkin, Hagelin), 43. Bonino (Cole, Rust), 47. Schultz (Cole, Malkin), 51. Kessel (Hagelin, Letang), 60. Cullen (Hörnqvist, Crosby) - 14. Zetterberg (Mantha, Tatar), 28. Nielsen (Sheahan, DeKeyser), 39. Larkin (Vanek, Green) /útočník Tomáš Jurčo odohral 13 minút a 44 sekúnd, dva razy ohrozil súperovho brankára a pripísal si jeden mínusový bod, jeho spoluhráč Tomáš Tatar (obaja Detroit) odohral 17 minút a 16 sekúnd, bodoval za jednu asistenciu, dvakrát vystrelil na bránu súpera a zaznamenal tri hity/ St. Louis Blues - Winnipeg Jets 2:3 pp (0:1, 2:1, 0:0 - 0:1)Góly: 26. Steen (Pietrangelo, Bouwmeester), 28. Jaškin (Gunnarsson, Pietrangelo) - 13. Thorburn (Wheeler), 30. Laine (Little, Ehlers), 61. Little (Laine, Byfuglien) /útočník Marko Daňo (Winnipeg) odohral 11 minút a 48 sekúnd, nebodoval, dva razy ohrozil bránu súpera, dostal dve tresté minúty za hrubosť a pripísal si tri hity/ Tampa Bay Lightning - Washington Capitals 2:1 sn (0:0, 1:0, 0:1 - 0:0, 2:1)Góly: 33. Kučerov (Hedman, Drouin), rozhod. nájazd B. Boyle - 47. Nicklas Bäckström (Carlson, Johansson) Vancouver Canucks - Toronto Maple Leafs 3:2 sn (1:0, 1:1, 0:1 - 0:0, 2:1)Góly: 14. D. Sedin (Sbisa, H. Sedin), 23. Bärtschi (Burrows, Triamkin), rozhod. nájazd Horvat - 32. J. van Riemsdyk (Bozak, Rielly), 42. Matthews (Hyman, Marinčin) /obranca Martin Marinčin (Toronto) odohral 20 minút a 28 sekúnd, asistoval pri jednom góle svojho mužstva, duel zakončil s jedným plusovým bodom, raz ohrozil bránu súpera a pripísal si jeden hit/ Arizona Coyotes - Columbus Blue Jackets 2:3 sn (0:1, 2:0, 0:1 - 0:0, 0:2)Góly: 22. Vrbata (Ekman-Larsson, DeAngelo), 32. Doan (Michael Stone) - 1. Jenner (J. Johnson, Savard), 58. Wennberg (Saad, N. Foligno), rozhod. nájazd Atkinson Colorado Avalanche - Dallas Stars 0:3 (0:1, 0:1, 0:1)Góly: 6. McKenzie (Shore), 27. Seguin (Jamie Benn, Spezza), 59. Eaves (Seguin) Edmonton Oilers - Anaheim Ducks 3:2 pp (0:0, 2:1, 0:1 - 1:0)Góly: 26. Caggiula (Maroon, Eberle), 34. Nugent-Hopkins (Klefbom, Eberle), 64. Draisaitl (Sekera, Eberle) - 30. Kesler (Getzlaf, Fowler), 50. Rakell (Getzlaf, Perry) /obranca Andrej Sekera (Edmonton) odohral 24 minút a 57 sekúnd a získal jeden kanadský bod, keď asistoval na víťazný gól svojho tímu/


Vlani bol slovenskou jednotkou. Čiliakovi odchod zo Slovana do Brna pomohol

PIEŠŤANY. Vlani bol na hokejových majstrovstvách sveta v Dánsku brankárskou jednotkou slovenského tímu. Marek Čiliak je pripravený opäť zabojovať o tento post, dôležitejšie však podľa neho je, aby mužstvo v záverečnej príprave i následne na domácom šampionáte potešilo svojou hrou fanúšikov a dosiahlo želané výsledky. Dvadsaťdeväťročný brankár sa pripojil k národnému tímu po vyradení jeho Brna v semifinále play off českej extraligy. Kometa podľahla Libercu 2:4 na zápasy. "Pozvánke do reprezentácie som sa veľmi potešil. Šampionát sa hrá v domácom prostredí, každý hráč chce na ňom štartovať," konštatoval Čiliak. V minulých rokoch získal s Brnom dvakrát majstrovský titul, v tejto sezóne sa vrátil do Komety po tom, čo sezónu začal v Slovane Bratislava. "Určite mi návrat do Brna pomohol. Zmena prostredia mi prospela, naštartovalo ma to. Bol som spokojný s tým, ako sezóna nakoniec dopadla," priznal. Teraz sa už ale koncentruje na reprezentáciu, kde je v bránkovisku veľmi silná konkurencia. Okrem Čiliaka sú v aktuálnom kádri aj ďalší dvaja brankári pôsobiaci v elitných zahraničných ligách - Július Hudáček zo Spartaka Moskva a Denis Godla z KalPy Kuopio. "Som rád za túto možnosť, že tu môžem byť. Na Slovensku je veľa dobrých brankárov. Je náročné si v takej silnej konkurencii vybojovať miestenku na MS," potvrdil. Na vlaňajšom, svojom premiérovom svetovom šampionáte, odchytal za Slovensko päť stretnutí. Tento rok by sa rád znovu popasoval o post brankárskej jednotky. "My brankári sa musíme dať stále nejako dohromady. Kto dostane šancu chytať, musí čo najviac pomôcť mužstvu. Neriešim, kto bude jednotka, dvojka či trojka. Hlavné je, aby sme mali dobré výsledky," zdôraznil Čiliak. K reprezentácii sa pripojil pred dvojzápasom s Českom. Bude to pre neho špecifická konfrontácia, veď u západných susedov počas kariéry odchytal viac ako sedem sezón. "Bude to zatiaľ najkvalitnejší súper v príprave. Videl som ich káder, budú nabití. Bude to ťažké. Každopádne, je to výzva a ja sa na ňu teším. Česi majú 'našliapaný' káder, som zvedavý, ako to zvládneme. Každý to vníma ako derby, určite to budú prestížnejšie zápasy ako s nejakým iným súperom," povedal Čiliak. Strely mnohým hráčov zo súperovho tímu dobre pozná z duelov českej extraligy. "Poznám pár chalanov v ich výbere. Písali sme si so spoluhráčom z Brna Martinom Zaťovičom. Ale nedá sa zasa povedať, že by sme si nejako hecovali. Určite sa však pred súbojmi s Českom cítim extra motiváciu. Teším sa na ne," dodal.


Zisky v čínskom priemysle spadli najviac za sedem rokov

Výsledky ovplyvnili aj oslavy nového lunárneho roka.

PEKING. Čínske priemyselné podniky zaznamenali za prvé dva mesiace tohto roka najvýraznejší pokles ziskov za vyše sedem rokov. Uviedol to čínsky štatistický úrad, ktorý však poukázal najmä na vplyv osláv nového lunárneho roka. Okrem toho však na firmy tlačí aj obchodný spor Číny s USA a celkové spomaľovanie rastu čínskej ekonomiky. Druhá najväčšia ekonomika sveta vzrástla vlani najslabším tempom za takmer tri desaťročia. Navyše, vláda na tento rok stanovila v porovnaní s rokom 2018 nižší cieľ rastu. Zatiaľ čo na začiatku minulého roka si za cieľ stanovila dosiahnutie hospodárskeho rastu na úrovni 6,5 percenta (rast v roku 2018 dosiahol 6,6 percenta), tento rok stanovila rastový cieľ v rozmedzí od 6,0 do 6,5 percenta. Zisky čínskych priemyselných podnikov klesli od januára do konca februára v porovnaní s rovnakým obdobím minulého roka o 14 percent na 708,1 miliardy jüanov (93,39 miliardy eur), uviedol štatistický úrad. To je najvýraznejší pokles od októbra 2011, keď agentúra Reuters začala príslušné údaje zverejňovať. Na začiatku roka zverejňuje Čína ekonomické údaje vždy za dva mesiace, čo umožňuje zmierniť prudké výkyvy v údajoch v dôsledku týždeň trvajúcich osláv lunárneho nového roka. Práve termín tohtoročných osláv sa najväčšou mierou podpísal pod nepriaznivý vývoj ziskov firiem, dodali predstavitelia štatistického úradu. Tohtoročné oslavy pripadli na začiatok februára a mali tak na aktivitu firiem výraznejší negatívny vplyv než tie minuloročné, ktoré pripadli na polovicu februára. Firmy do veľkej miery však ovplyvňuje aj pokračujúci obchodný konflikt medzi Čínou a USA. Spor, ktorý odštartoval americký prezident Donald Trump uvalením vysokých dovozných ciel na čínske produkty, trvá už takmer rok. Najbližšie kolo rokovaní medzi USA a Čínou je naplánované na štvrtok (28. 3.) v Pekingu.


Štrbová s Dubovcovou postúpili v Moskve do osemfinále, zvládli napínavý tajbrejk

Slovenky zdolali osemnáste nasadené čínske duo.

1. kolo play off: Andrea Štrbová, Natália Dubovcová (SR-12) - Sin-i Sia, Fan Wang (Čína-18) 2:1 (20, -14, 14) BRATISLAVA. Slovenské reprezentantky v plážovom volejbale Andrea Štrbová s Natáliou Dubovcovou postúpili do osemfinále na "štvorhviezdičkovom" turnaji World Tour v Moskve. V piatkovom zápase 1. kola play off zdolali osemnáste nasadené čínske duo Sin-i Sia, Fan Wang 2:1 na sety (20, -14, 14). Zverenky trénerky Lenky Háječkovej uspeli v napínavom tajbrejku tretieho setu, keď otočili nepriaznivé skóre. Osemfinálový duel odohrajú Slovenky o 15.40 h SELČ proti americkým šestkám turnaja Kelly Claesovej a Sarah Sponcilovej. Slovenská dvojica v úvodnom sete dlho doháňala náskok súperiek. Zo stavu 12:16 sa však dotiahla na 18:18 a záverečnou trojbodovou šnúrou otočila skóre z 19:20 na 22:20. Číňanky pokračovali v presnej hre aj v druhom sete a tentoraz nedopustili obrat. Približne v jeho polovici odskočili na rozdiel piatich bodov a Štrbová s Dubovcovou na tento vývoj nedokázali reagovať. Slovenky prehrali druhý set 14:21, ale lepšie sa skoncentrovali na úvod tajbrejku a rýchlo sa ujali vedenia 5:1. Čínske duo Sin-i Sia, Fan Wang však zmazalo manko a výrazne sa priblížilo k víťazstvu. Slovenský pár si za stavu 10:13 zobral oddychový čas, štyrmi bodmi v rade sa dostal do výhody a napokon triumfoval 16:14.


O predčasný starobný dôchodok prídete, aj keď pracujete v inej krajine EÚ

Zákon o sociálnom poistení neumožňuje súbeh poberania predčasného starobného dôchodku a povinného dôchodkového poistenia zamestnanca.

BRATISLAVA. Sociálna poisťovňa upozorňuje poberateľov predčasných starobných dôchodkov, že ak im vznikne povinné dôchodkové poistenie v Rakúsku či v ktorejkoľvek inej krajine Európskej únie (EÚ), poisťovňa výplatu ich predčasného dôchodku zastaví. Podľa nariadenia EÚ totiž každý členský štát zohľadní podobné fakty alebo udalosti, ktoré sa vyskytli v ktoromkoľvek členskom štáte, ako keby sa stali na jeho vlastnom území. Zákon o sociálnom poistení neumožňuje súbeh poberania predčasného starobného dôchodku a povinného dôchodkového poistenia zamestnanca (vrátane zamestnanca, ktorý vykonáva pracovnú činnosť na základe dohody o vykonaní práce alebo dohody o pracovnej činnosti) alebo samostatne zárobkovo činnej osoby (SZČO). Platí to aj pre slovenských občanov, ktorí chcú pracovať v EÚ, ale aj v štáte, ktorý je členom Európskeho združenia voľného obchodu teda Švajčiarsko, Islandská republika, Nórske kráľovstvo a Lichtenštajnské kniežactvo. Taktiež to platí v štáte, s ktorým má Slovenská republika uzatvorenú medzinárodnú zmluvu o sociálnom poistení, ktorá má prednosť pred zákonmi Slovenskej republiky. Ak tam občan SR začne vykonávať pracovnú činnosť a bude povinne dôchodkovo poistený ako zamestnanec alebo SZČO, nemá na Slovensku nárok na výplatu predčasného starobného dôchodku. Poberateľ predčasného starobného dôchodku, ktorý je v zahraničí povinne dôchodkovo poistený ako zamestnanec alebo SZČO, je povinný túto skutočnosť oznámiť Sociálnej poisťovni.


Moskva a Tokio nevylučujú odvetné kroky za americké clá na oceľ a hliník

Moskva oznámila, že americké clá zdražia jej ročný export o 538 miliónov dolárov.

ŽENEVA. Rusko a Japonsko varovali, že by mohli voči Spojeným štátom uplatniť odvetné opatrenia za ich dovozné clá na oceľ a hliník. Kombinovaná hodnota sankčných opatrení by mohla dosiahnuť takmer 1 miliardu dolárov (850,41 milióna eur). Uvádza sa to v dokumentoch Svetovej obchodnej organizácie (WTO). Rusko a Japonsko sa na WTO obrátili zhruba týždeň po rovnakom kroku zo strany Európskej únie a Číny. Moskva oznámila, že americké clá zdražia jej ročný export o 538 miliónov dolárov a v prípade Japonska by malo ísť podľa Tokia zhruba o 440 miliónov dolárov. Obidve krajiny zároveň uviedli, že majú právo uvaliť clá v rovnakej výške na americké produkty. Ani jedna z krajín však nešpecifikovala, o aké produkty smerované na ich trhy by malo ísť. Ruský parlament schválil rozsiahly zákon, na základe ktorého by bolo možné zmraziť dôležitý export na americký trh a import do Ruska z USA a iných krajín. Zákon pripravený v reakcii na najnovšie kolo sankcií zo strany USA, stanovuje širokú škálu reštrikcií voči americkým firmám v Rusku a voči spolupráci s USA. Zákon okrem iného umožňuje ruskému prezidentovi "zakázať alebo prerušiť spoluprácu s nepriateľským štátom" a zakázať dovoz tovarov.Mnohí poslanci, ktorí zákon podporili, ho označili za varovanie Západu pred ďalšími sankciami voči Rusku. Na Moskvu bolo uvalených veľa sankcií pre anexiu ukrajinského polostrova Krym v roku 2014, pre podporu separatistov na východe Ukrajiny a pre podozrenie zo zasahovania do amerických volieb v roku 2016.


Po dažďoch zaplavilo bane v Zimbabwe, najmenej 23 baníkov je nezvestných

HARARE. V Zimbabwe je nezvestných niekoľko desiatok baníkov po tom, čo dažde zaplavili bane, keď boli pod zemou. Štátna televízia ZBC v stredu v noci informovala, že pod zemou uviazlo 38 robotníkov, štátne noviny Herald zase stanovili ich počet na 23. Podľa viacerých správ baníci, ktorí ťažili zlato, zišli do podzemia neďaleko mesta Kadoma predtým, než dažde zničili hrádzu a spôsobili obrovské záplavy. Polícia uviedla, že zmobilizovali záchranné tímy, aby odčerpali vodu.Na zimbabwianskych poliach bohatých na minerály možno vídať veľké skupiny mužov, žien a detí s krompáčmi, lopatami či motykami. Takíto drobní baníci pracujú bez predpisov a pri ich práci sa nedbá ani na bezpečnostné predpisy. V krajine, kde je mnoho ľudí nezamestnaných, sa rozmáha nelegálne baníctvo.


Kiska odmietol milosť pre exprimátora Trstenej

BRATISLAVA. Prezident SR Andrej Kiska odmietol udeliť milosť odsúdenému bývalému primátorovi Trstenej Jurajovi Bernaťákovi. Kiska to zdôvodnil tým, že neboli zistené skutočnosti, ktoré by odôvodňovali použitie takéhoto výnimočného opatrenia. Podľa Trestného poriadku ministerstvo spravodlivosti „zabezpečuje podklady na rozhodovanie prezidenta v konaní o udelení milosti“. Súčasťou podkladov je aj odporúčanie, či danej milosti vyhovieť/nevyhovieť/, alebo eventuálne ho ponecháva na rozhodnutí prezidenta. Odporúčaním však nie je prezident viazaný. Ministerka spravodlivosti Lucia Žitňanská ponechala na prezidentovu úvahu použitie výnimočného oprávnenia, akým je udelenie milosti. Zároveň však v stanovisku uviedla, že Juraj Bernaťák viedol doteraz bezúhonný spôsob života. Spomenula tiež, že veľké množstvo občanov vníma jeho odsúdenie ako zjavnú nespravodlivosť a narušenie dôvery v právny štát. O milosť pre Bernaťáka žiadalo viacero ľudí a spolkov, ale aj občania v petícii, pod ktorú sa ich podpísalo 2 530. Po neudelení milosti sa Bernaťák rozhodol prezidentovi napísať list. Jeho rozhodnutie je pre Bernaťáka veľkým sklamaním, pretože dúfal, že objektívne posúdi absurdnosť „celého vykonštruovaného trestného procesu“. Sklamaní sú podľa neho aj občania, ktorí ho podporili v petícii. „Vaše rozhodnutie neudeliť mi milosť považujem za osobné zlyhanie štátnika v štáte, kde sa mladí ľudia búria proti korupcii a Vy ich podporujete,“ napísal v liste Bernaťák. Rozhodnutie prezidenta sklamalo aj poslanca NR SR Igora Janckulíka, ktorý pôsobí v klube Most-Híd. „Ako poslanec z regiónu sa dlhodobo o tento prípad zaujímam a sledujem ho, som znalý okolností a preto ma rozhodnutie o neudelení milosti sklamalo. Veril som, že prípad pána Bernaťáka konečne stretne spravodlivosť. Myslím, že okrem zničeného života jednotlivca má tento prípad dopad aj na celú spoločnosť, keďže môže byť nebezpečným precedensom pre ďalších starostov, primátorov a vedúcich pracovníkov v štátnej správe, ktorí vyžadujú od svojich podriadených plnenie štandardných pracovných povinností,“ povedal Janckulík. Podľa neho trest je v porovnaní s tým, že sa nedokázala žiadna materiálna škoda, ani fyzická ujma, absurdný a neprimerane tvrdý. Krajský súd v Žiline uznal v novembri 2016 Juraja Bernaťáka za vinného z trestného činu vydierania a zneužitia právomoci verejného činiteľa. Odsúdil ho na štyri roky väzenia. Bernaťák sa vydierania a zneužitia právomoci podľa súdu dopustil v roku 2011 ešte ako riaditeľ Správy katastra v Tvrdošíne. Podľa obžaloby vyvíjal na svoju podriadenú nátlak a vyhrážal sa jej výpoveďou. Nútil ju, aby zmenila rozhodnutie a povolila vklad do katastra v prospech poľnohospodárskeho družstva, s predsedom ktorého podľa prokurátora udržiaval nadštandardné vzťahy. Bernaťák všetky obvinenia odmieta. Tvrdí, že pracovníčku katastra chcel len usmerniť, aby revidovala nezákonné rozhodnutia na zákonné. „Všetko sú to klamstvá. Cítim sa byť ukrivdený. Išlo mi len o to, aby úradníčka vydala zákonné rozhodnutie. Nedopustil som sa žiadneho trestného činu,“ povedal Bernaťák. Podľa neho je za celou kauzou dlhoročný boj o pozemky v turisticky obľúbenom stredisku Oravice v Západných Tatrách.